text:
Hesin sáttmáli fevnir um størv á Posta, sum flokkað eru í § 27 Bólking av størvum.
Stk. 2. Um Posta yvirtekur starvsøki ella virksemi, sum ikki eru umfatað av hesum sáttmála, verða hesi bert umfatað av sáttmálanum, um partarnir eru samdir um tað.
Partarnir eru í hesum sambandi samdir um, at starvsfólk, undir verandi sáttmálaøki, kunnu ikki flytast yvir í størv uttan fyri sáttmálaøkið fyri lægri løn ella verri setanarviðurskifti.
Stk. 3. Er sátmálin uppsagdur, og semja ikki kemur í lag partanna millum, verða reglurar í Løgtingslóg nr. 39 frá 13. mai 2013 at galda.
Stk. 4. Ivaspurningar um tulking av sáttmálanum verða at leggja fyri Fasta Gerðarættin.
Stk 1. Á Posta er ein samstarvsnevnd, har umboð fyri leiðslu, álitisfólk og varaálitisfólk sita. Víst verður til reglugerðina fyri samstarvsnevndina.
Stk. 2. Samstarvsnevndin skal hava innlit í øll viðurskifti, sum hava við fyritøkuna og uppgávur hennara at gera.
Stk. 3. Tá avgerandi broytingar verða gjørdar í bygnaðinum ella arbeiðsgongdini, skal starvsfólkið hava boð um hetta í góðari tíð. Krevja slík tiltøk eftirútbúgving, skulu starvsfólkini hava høvi til at fáa neyðuga eftirútbúgving, so tey kunnu røkja hesi arbeiði.
Avgerandi broytingar og tilrættisleggingina av hesum kunnu altíð takast upp í samstarvsnevndini til viðgerðar.
Stk 4.Álitisfólkið skal hava skipanareglur (organisatiónsskipan/starvslýsingar) fyri fyritøkuna og fyri tær einstøku deildirnar.
Stk. 1. Hvør deild ella øki, sum hevur meira enn 3 fólk í starvi, kann velja álitisfólk og varaálitisfólk. Sum høvuðsregla skulu hesi hava fulltíðarstarv. Álitisfólk og nevndarlimir í Starvsmannafelagnum kunnu ikki verða uppsøgd, uttan at uppsøgnin hevur verið til viðgerðar millum Posta og Starvsmannafelagið.
Stk. 2. Lærlingar kunnu ikki vera álitisfólk, eins og leiðarar, deildarleiðarar og økisleiðarar heldur ikki kunnu veljast til álitisfólk.
Stk. 3. Álitisfólkini skulu ansa eftir at lógir, reglur og sáttmálar, sum eru galdandi fyri starvsøki á Posta, verða yvirhildnar, eins og hesi skulu virka fyri, at samstarvið millum starvsfólk og leiðslu er so gott sum gjørligt.
Stk. 4. Hesi álitisfólk velja sínamillum eitt felagsálitisfólk og tvey varaumboð, sum hava dagliga samskifti við leiðsluna.
Stk. 5. Felagsálitisfólkið fær 20% niðursetta arbeiðstíð uttan lønarmiss, varafelagsálitisfólkini fáa 10% niðursetta arbeiðstíð uttan lønarmiss. Harumframt fær felagsálitisfólkið og varafelagsálitisfólkini frí eftir tørvi uttan lønarmiss í samband við ósemjur og sáttmálatingingar.
Stk. 6. Felagsálitisfólkið fær 2 viðbótastig í samsýning, og varaálitisfólkini 1 viðbótastig í samsýning. Henda samsýning er eftirlønargevandi.
Stk. 7. Álitisfólkini á deildunum taka sær av dagligu viðurskiftunum í síni deild og, um krevst, leggja mál fyri felagsálitisfólkið til víðari viðgerð saman við leiðsluni.
Stk. 8. Í sambandi við setan, flyting ella uppsøgn skal felagsálitisfólkið hava boð um hetta í góðari tíð, soleiðis at deildarálitisfólkini hava haft møguleika at viðgerða spurningin saman.
Stk. 9. Deildarálitisfólkini skulu kunna røkja arbeiðið í vanligu arbeiðstíðini í tann mun tað er neyðugt, og skal verða roynt, at hettar órógvar minst møguligt.
Stk. 10. Um starvsfólk er valt í nevnd Starvsmannafelagsins, skal tí verða givin heimild at fremja felagsarbeiði í vanligu arbeiðstíðini í givnum førum, t.d. undir sáttmálasliti, sáttmálasamráðingum, arbeiðsósemju og til álitisfólkafundir. Harumframt fáa nevndarlimir frí við løn 1 dag um mánaðin til felagsarbeiði.
Stk. 11. Tann, sum verður vald/ur til formann í Starvsmannafelagnum hevur altíð rætt til at fáa farloyvi uttan løn, og hevur Posta skyldu at hava starv til viðkomandi, tá formanstíðin er úti.
Stk. 12. Tá álitisfólk og starvsfólk søkja um at sleppa á álitisfólkaskeið, fer Posta at viðgera slíkar umsóknir við vælvild. Sama er galdandi fyri nevndarlimir í Starvsmannafelagnum.
Stk. 13. Álitisfólk skulu hava rætt til at koma saman til felagsfund 2 ferðir um árið í arbeiðstíðini.
Stk. 14. Posta setur á hvørjum ári í sáttmálaskeiðnum kr. 20.000,00 í grunn til fíggjan av álitisfólkaskeiðum.
Stk. 1. Størv, sum verða sett, skulu sum meginregla lýsast leys innanhýsis og/ella almennt.
Stk. 2. Allar starvssetanir skulu, áðrenn setan, leggjast fyri felagsálitisfólkið til kunningar, soleiðis at høvi verður at kanna, um allar ásetingarnar sambært sáttmálanum eru yvirhildnar.
Verða fólk sett uttan at starvið er lýst leyst, skal frágreiðing latast felagsálitisfólkinum til kunningar.
Stk. 3. Við setan skal starvslýsing gerast, sum síðani verður kunnað felagsálitisfólkinum.
Hendan starvslýsing eigur eisini at innihalda fastar reglur um menningarsamrøður.
Stk. 4. Tá nýtt fólk verður sett í starv sambært hesum sáttmála, verður skipað fyri einum fundi millum starvsfólkið og felagsálitisfólkið sum partur av innføringini í starvið. Endamálið við fundinum er at geva felagsálitisfólkinum høvi at kunna um limaskap í Starvsmannafelagnum. Hesin fundur verður hildin, áðrenn setanarprógvið verður undirskrivað.
Stk. 5. Limagjald til Starvsmannafelagið skal takast av lønini áðrenn útgjalding.
Stk. 1. Starvsfólk, ið verða sett til fyribilsarbeiði ella avloysing fyri annan, verða lønt við fastari mánaðarløn ella tímaløn soleiðis:
Tey, ið lúka treytirnar fyri fakliga útbúgving, fáa løn eftir lønarbólkinum fyri faklærd á tí lønarstigi, tey høvdu fingið við setan í fast starv.
Meðan tey, ið lúka treytirnar fyri ófaklærd, fáa løn eftir lønarbólkinum fyri ófaklærd á tí lønarstigi, tey høvdu fingið við setan í fast starv. Dagtímalønin er 1/2028 av árslønini.
Stk. 2. Sum fyribilsarbeiði er at skilja arbeiði, sum ikki varar longur enn í mesta lagi 5 mánaðir í einum ári. Verður arbeitt meira, er talan um vanligt starv við vanligari uppsagnarfreist frá fyrsta starvsdegi.
Stk. 3. Undantak frá stk. 2 eru skúlanæmingar og onnur, sum bert arbeiða eftir tilkalli. Hesi hava uppsagnarfreist uppá 1 mánaða og verða ikki roknað sum fastsett, sjálvt um starvstíðin er longri enn 5 mánaðir um árið, treytað av, at tey ikki koma undir §6, stk. 1.
Stk. 4. Sum avloysari er at skilja starvsfólk, sum arbeiðir fyri annað navngivið starvsfólk, sum vegna sjúku, barnsburð ella farloyvi ikki er í starvi. Er ikki tilskilað í setanarbrævi í sambandi við avloysing, hvønn viðkomandi avloysir, er starvið at meta sum vanligt starv við vanligari uppsagnarfreist frá fyrsta starvsdegi.
Stk. 5. Frávik frá hesum reglum kunnu bert góðtakast við góðkenning frá trýmannanevndini.
Stk. 6. Fyribilshjálp og avloysarar fáa úrtíðarløn og vaktargjøld eftir reglunum í §21 og §24.
Stk. 1. Um so er, at starvsfólk eftir leiðslunnar meting ikki røkir tænastuskyldur sínar, eigur starvsfólkið í fyrstu syftu at fáa eina grundgivna munnliga ávaring. Tá ávaring verður kunngjørd, skal felagsálitisfólkið ella álitisfólkið á staðnum vera hjástatt.
Áðrenn skrivlig ávaring verður givin, eigur viðkomandi at fáa neyðuga tíð til at bøta um viðurskiftini. Skrivliga ávaringin verður send felagsálitisfólkinum.
Hesar reglur um ávaring galda ikki, um starvsfólk hevur framt grovt misbrot í tænastuni.
Stk. 2. Fyri tey, sum eru sett í starv eftir hesum sáttmála, og sum í meðal hava meira enn 15 tíma arbeiðsviku, er uppsagnarfreistin - tá ikki onnur semja er - frá arbeiðsgevarans síðu henda:
- 1 mánaða uppsagnarfreist frá einum 1. í mánaðanum at rokna, tá viðkomandi hevur verið í starvi í 6 mánaðar.
- 3 mánaða uppsagnarfreist frá einum 1. í mánaðanum at rokna, tá viðkomandi hevur verið í starvi í meira enn 6 mánaðar.
- Uppsagnarfreistin verður hækkað við einum mánaða fyri hvørji 3 ár, viðkomandi hevur verið í starvi tó hægst 6 mánaðar.
Uppsagnartíðin hjá starvsfólki, sum er valt til álitisfólk og nevnd felagsins, verður longd við 1 mánaða soleiðis, at 1 mánaði verður lagdur afturat vanligu uppsagnartíðini.
Stk. 3. Tá starvsfólk sigur upp, er uppsagnarfreistin - um annað ikki er avtalað - 1 mánaður frá einum 1. í mánaðanum at rokna.
Stk. 4. Uppsøgn eftir hesum reglum skal vera skrivlig og latin inn ikki seinni enn hin síðsta í mánaðanum frammanundan uppsagnartíðini.
Stk. 5. Felagsálisfólkið skal hava boð um uppsøgn við nágreiniligari skrivligari grundgeving, og uppsøgn verður ikki givin, fyrrenn felagsálitisfólkið innan 2 vikur hevur havt møguleika at gera sínar viðmerkingar til ætlaðu uppsøgnina.
Um skrivliga grundgevingin inniheldur viðkvæmar upplýsingar, sum Posta ikki hevur heimild at lata víðari, skal felagsálitisfólkið, innan 2 vikur áðrenn uppsøgn verður givin, kortini hava skrivliga fráboðan um, at ætlanin er at geva starvsfólkinum uppsøgn. Um felagsálitisfólkið letur Posta skrivligt samtykki frá starvsfólkinum til, at Posta letur felagsálitisfólkinum viðkvæmar upplýsingar, skal Posta lata skrivligu grundgevingina víðari til felagsálitisfólkið.
Stk. 6. Verður starvsfólk sagt at fara úr starvi, og er orsøkin eftir felagsálitisfólksins metan ógrundað, tá eiga Posta og felagsálitisfólkið at taka málið til samráðingar og avgerðar millum sín.
Stk. 7. Tá uppsøgn uttan umsókn verður givin, skal Posta lata felagsálitisfólkinum skrivliga fráboðan um hetta og greiða frá uppsagnargrundini.
Um uppsagnargrundin inniheldur viðkvæmar upplýsingar, sum Posta ikki hevur heimild at lata víðari, skal felagsálitisfólkið kortini, í sambandi við at uppsøgn verður givin, hava skrivliga fráboðan um, at uppsøgn er givin. Um felagsálitisfólkið letur Posta skrivligt samtykki frá starvsfólkinum til, at Posta letur felagsálitisfólkinum viðkvæmar upplýsingar, skal Posta skrivliga lata uppsagnargrundina víðari til felagsálitisfólkið.
Stk. 8. Tá fólk fer úr starvi, fær tað frá Posta váttan um lønar- og tænastualdur við fráfaring. (Lønar- og tænastualdurkort).” *
Sjúka er lógligt forfall og skal beinanvegin fráboðast til arbeiðsplássið. Læknaváttan kann krevjast.
Stk. 2. Varir sjúkan meira enn 14 dagar, kann krevjast at viðkomandi við læknaváttan váttar sjúkuna og útvegar gjøllari upplýsning um, hvussu drúgv sjúkan ætlandi verður. Slíka læknaváttan rindar arbeiðsgevarin.
Stk. 3. Mánaðarlønt fáa tey føstu gjøldini s.s.vaktar og vikuskiftisgjøld í samband við sjúku, frítíð, barnsburð og farloyvi við løn (smb. galdandi rættarpraksis).
Stk. 4. Starvsfólk kunnu fáa frí við løn, tá barn/børn teirra eru sjúk, tó hægst 2 dagar hvørja ferð og í mesta lagi 10 dagar árliga. Hava tey meira enn 2 børn undir 10 ár, kunnu fáast upp til 20 dagar árliga. Somu reglur eru galdandi fyri tímalønt starvsfólk, ið eru sett í starv eftir hesum sáttmála.
Starvskvinna, ið er við barn, eigur at siga leiðsluni frá í seinasta lagi 3 mánaðir, áðrenn hon væntar seg at eiga.
Stk. 2. Starvskvinnuni verður veitt full løn, frá tí hon gerst óarbeiðsfør, tó í mesta lagi 8 vikur áðrenn og upp til 24 vikur íalt. Starvsmaður kann í hesum sambandi eftir umsókn fáa frí uttan løn í 1 mánað og uttan miss í lønaraldri.
Stk. 3. Starvskvinnan kann í samband við barnsferð søkja um í mesta lagi 6 mánaðir frí uttan løn og uttan miss í lønaraldri.
Stk. 4. Umframt tær í stk. 2 og 3 nevndu sømdir, kann starvskvinna fáa upp til 6 mánaðar sjúkrafrí í slíkum føri, har hon við læknaváttan prógvar, at tað fyri fostur og/ella hana sjálva stendst heilsuvandi av at vera í starvinum. Undir slíkum umstøðum verður veitt starvskvinnum full løn.
Stk. 5. Um starvskvinna ættleiðir barn, kann hon fáa upp til 24 vikur frí við løn, í hesum sambandi kann starvsmaður eisini eftir umsókn fáa frí uttan løn í 1 mánaða uttan miss í lønaraldri.
Tá ið starvsfólk, ið eru lønt eftir hesum sáttmála, doyr, meðan tað er í starvi, eigur eftirsitandi hjúnarfelagi/sambúgvi ella børn undir 18 ár, sum tað hevur skyldu til at uppihalda, rætt til løn í mun til uppsagnarfreistina, minst 3 mánaðir, tó hægst 6 mánaðir.
Stk. 2. Eftirsitilønin er miðaltalið av fullu lønini seinastu 12 mánaðirnar, sum viðkomandi hevur arbeitt fulla tíð. Lønin í mánaðinum, tá ið starvsfólkið doyði, verður ikki roknað upp í eftirsitilønina.
Starvsfólk hava innan fyri frítíðarárið, ið verður at rokna frá 1. apríl – 31. mars, rætt til frítíð við løn í 30 gerandisdagar.
Stk. 2. Sjúkradagar í frítíð verða vanliga viðroknaðir sum frítíðardagar. Tó kunnu eftir umsókn í serligum umstøðum, har sjúkan forðar fyri nýtslu av frítíðini á rímuligan hátt, slíkir sjúkradagar koma undir reglurnar fyri sjúku, og nýggir frítíðardagar verða tá givnir.
Starvsfólk, ið eru sett í starv eftir at frítíðarárið frammanundan er byrjað, ella eftir at tað er endað, og sum í øðrum arbeiði hava fingið rætt til frítíð, varðveita henda rætt ímóti at lata frá sær 1/30 av mánaðarlønuni fyri hvønn frítíðardag, tey á henda hátt fáa.
Stk. 2. Frávera, orsaka av sjúku, frítíð ella aðrari frítíð við løn, verður roknað sum tænasta.
Stk. 3. Halgidagar og aðrir frídagar, sum í frítíðini falla uttanfyri sunnudagar smbr. § 24, verða ikki viðroknaðir sum hildnir frídagar.
Stk. 4. Frítíðin skal um gjørligt verða latin í einum. Minst 4 vikur og helst samanhangandi í tíðarskeiðinum 2. mai - 30. september, og tíð útyvir hetta í einum og um møguligt saman við øðrum frídøgum.
Stk. 5. Afturat vanligu lønini eigur starvsfólki 1,5 % av føstu árslønini í undanfarna innvinningarári og 12 % av útgoldnari úrtíðarløn og serligum veitingum, tó ikki av vaktar- og vikuskiftisgjøldum.
Stk. 6. Verður farið úr starvi, verður frítíðargjaldið 12 % goldið fyri tann partin av frítíðarárinum, ið farin er, og av tí parti av frítíðarárinum, sum viðkomandi starvsfólk ikki hevur hildið frí.
Stk. 1. Starvsfólki verður givin tænastufrí uttan løn, har tað ikki stríðir móti áhugamálum hjá Posta. Starvsfólk, sum eftir umsókn fara í farloyvi í sambandi við útbúgving, ið tænir áhugamálum hjá Posta, kunnu fáa fulla ella niðursetta løn við eftirlønargjaldi. Tó skulu starvsfólk, ið hava starvast longur enn 5 ár, hava rætt til minst 1 ára tænastufrí, um tað ikki stríðir móti áhugamálum hjá Posta.
Stk. 2. Lønaraldur, tænastualdur og eftirlønaraldur verða vanliga frádrigin í tíðini, tænastufrí uttan løn er hildin.
Stk. 1. Posta rindar vegna starvsfólkið til eina eftirlønar- og/ella lívstryggingarskipan, ið Posta og Starvsmannafelagið kunnu góðkenna, tilsamans 15% í eftirlønargjaldi og lívstrygging av til eina og hvørja tíð galdandi mánaðarløn/tímaløn eftir lønarskalanum, men ikki av serstøkum gjøldum ella úrtíðargjøldum.
Stk. 2. Tey, sum hava nátt fólkapensiónsaldur, fáa ístaðin upphæddina, sum skuldi verið flutt sum eftirløn, útgoldna sum løn. Áðrenn upphæddin verður goldin, verða gjøld, sum skulu rindast samstundis sum lønin, tikin av upphæddini, soleiðis at útreiðslan hjá arbeiðsgevara verður óbroytt.
Sama er galdandi fyri persónar, sum smb. § 1, stk. 5 í eftirlønarlógini eru frítiknir fyri at rinda til eina føroyska eftirlønarskipan.
Stk. 3. Fyri tey, sum er sett styttri enn 3 mánaðir, kann eftirlønargjaldið eftir avtalu við Posta verða goldið sum løn ella eftirløn.
Stk. 4. Starvsfólk, sum í dag hava aðra eftirlønarskipan, kunnu varðveita hesa, um tey ynskja hetta.
Stk. 1. Fyri tænastuferðir verður veittur sami tíma og dagpeningur og kilometurendurgjald sum til tænastumenn landsins.
Stk. 2. Fyri skeið, sum leiðslan áleggur starvsfólkunum at luttaka á, verður hvør einstakur skeiðdagur roknaður sum 1 vanligur arbeiðsdagur, tó í mesta lagi 7,8 tímar. Um skeið liggur á degi, har starvsfólkið longu hevur arbeitt tímanormin, verður skeiðtíðin tald við í skyldugu arbeiðstíðina, tó við hægst 4 eykatímum útyvir dagtímanormin. Um skeið liggur í vikuskifti ella á føstum frídegi samb. § 25, verður latin tímasamsýning fyri ólagaligu tíðina samb. § 23. Skeiðtíðin verður harumframt tald við í skyldugu arbeiðstíðina, tó við í mesta lagi 7,8 tímum pr. skeiðdag.
Stk. 3. Fyri skeið, sum liggja uttan fyri vanligu arbeiðstíðina, og sum ikki eru áløgd, kann Posta lata aðra frítíð tíma fyri tíma í staðin fyri tíðina, ið er nýtt til skeiðluttøku.
Stk. 4. Ferðing til skeið, sum liggja aðrastaðni enn vanliga arbeiðstaðið (uttanbíggja og í útlandinum) verður roknað í skeiðtíðina.
Stk. 5. Ásetingarnar í stk. 2-4 kunnu við avtalu millum trýmannanevndina og Posta frávíkjast.
Starvsfólk, sum eftir serligum boðum, ella eftir frammanundan fastløgdum arbeiðslagi við góðkenning frá Posta, fyribils røkja starv í 1 viku samfelt ella meira, eiga í hesum tíðarskeiði at verða lønt á sama lønarstigi, sum tey høvdu fingið, um tey vórðu sett í starvið, treytað av, at tey yvirtaka tær arbeiðsuppgávur, ið standast av hægra starvinum.
Viðvíkjandi teimum starvsfólkum, ið lønt eru eftir hesum sáttmála, verður víst til løgtingslóg nr. 13. frá 20. mars 1958 um rættarviðurskifti arbeiðsgevara og starvsmanna millum.
Stk. 2. Lærlingar í skrivstovuyrkinum verða at upplæra so, sum fyriskipað í lærlingalógini ella FHS-lógini, og lærutíðin verður, sum ásett av læruráðnum.
Stk. 3. Hvílitíðin millum tvær vaktir skal í minsta lagi vera 11 tímar, men kann, um starvsfólkini eru samd um hetta, setast niður í 8 tímar.
Leiðslan á Posta og trýmannanevndin kunnu, tá serligur tørvur er á tí, gera seravtalur um viðurskifti, sum eru ásett í hesum sáttmála, og gera lokalar avtalur um viðurskifti, sum ikki eru avtalaði í hesum sáttmála. Føroya Arbeiðsgevarafelag og Starvsmannafelagið skulu góðkenna slíkar avtalur.
Stk. 1. Vanliga arbeiðstíðin er 39 tímar um vikuna.
Stk. 2. Arbeiðstíðin á Posta verður at leggja í samráð millum trýmannanevndina og leiðsluni á Posta, tó soleiðis, at leygardagur verður frídagur, har hetta letur seg gera.
Niðursett arbeiðstíð kann verða loyvd, har umstøður eru til tess. Lønin verður tá lækkað tilsvarandi.
Stk. 1. Starvsfólk við niðursettari arbeiðstíð hava rætt til fylgjandi mattíð:
1) Er arbeiðstíðin undir ½ arbeiðsdag um dagin, verður eingin mattíð.
2) Er arbeiðstíðin millum ½ og 2/3 arbeiðstíð um dagin, verður mattíðin 15 minuttir.
3) Er arbeiðstíðin 2/3 ella omanfyri um dagin verður mattíðin ½ tími.
Stk. 1. Úrtíðararbeiði eigur helst ikki at vera.
Stk. 2. Sagt eigur at vera frá fastløgdum úrtíðararbeiði dagin fyri. Um so er, at nakað starvsfólk ber seg undan, um ikki er sagt frá dagin fyri, eigur hetta at verða tikið til eftirtektar.
Stk. 3. Um so er, at starvsfólkið, eftir at vanliga arbeiðstíðin er lokin, verður boðsent aftur til arbeiðis, skal verða veitt úrtíðargjald fyri 1 tíma eyka.
Stk. 4. Starvsfólk við niðursettari arbeiðstíð fáa bert úrtíðargjald fyri álagt arbeiði eftir vanligu arbeiðstíðina hjá Posta.
Stk. 5 Fyri álagt úrtíðararbeiði verður goldin úrtíðarløn afturat vanligu dagtímalønini soleiðis:
Fyri 1., 2. og 3. tíman verður goldið 50%.
Fyri 4. og fylgjandi yvirtímar og fyri leygardagar, sunnudagar og teir í §24 nevndu frídagar verður goldið 100%.
Úrtíðargjaldið verður latið fyri hvønn byrjaðan hálvan tíma.
Áðrenn farið verður undir at gjalda vanliga løn aftur, skal starvsfólk hava havt høvi at hvíla í minst 6 tímar.
Stk. 6. Tímalønin verður roknað sum 1/2028 av tí fyri starvsfólkið galdandi ársløn.
Stk. 7. Lærlingar mugu vanliga ikki taka lut í úrtíðararbeiði. Taka teir undantaksvís lut í úrtíðararbeiði, skulu teir lønast á tí stigi í lønarbólkinum, teir koma í, tá teir eru útlærdir. Slíkt úrtíðararbeiði hjá lærlingum má undir ongum umstøðum nerva skyldugu skúlagongdina.
Stk. 8. Leiðarar, sum løntir eru hægri enn 21. lønarstig, tilskriva ikki yvirtíð. Eftir umsókn kann tó verða veitt teimum hóskandi mánaðarligt ískoyti, um starvið inniber áhaldandi meirarbeiðið. Somuleiðis kann eftir umsókn verða veitt teimum ískoytið/yvirtíðargjald fyri styttri tíðarskeið við nógvum meirarbeiði.
Stk. 1. Starvsfólkið avger sjálvt, um tað vil hava úrtíðargjald ella tilsvarandi frítíð fyri úrtíðararbeiði smb. § 21, stk. 5. Ber ikki til at halda frí, tá ið starvsfólk ynskir tað, skal avtalast, nær sparda frítíðin kann verða hildin í staðin.
Stk. 2. Er úrtíðararbeiði ikki samsýnt við frítíð, tá ið 3 mánaðir eru loknir, frá tí at úrtíðararbeiðið er gjørt, verður úrtíðarløn goldin í staðin, um so er, at starvsfólkið ikki ynskir aðra skipan.
Stk.3. Har arbeitt verður eftir vaktarskipan, skal tann avtalaða frítíðin fyri úrtíðararbeiði viðmerkjast í vaktarskipanini, áðrenn hon verður hildin.
Stk. 1. Fyri arbeiði millum kl. 17.00 og kl. 08.00 verður latið vaktargjald I. Fyri arbeiði um vikuskifti verður latið vaktargjald II.
Vaktargjald I 12,85% av lønarstig 18
Vaktargjald II 25,70% av lønarstig 18
Fyri arbeiði hesi tíðarskeið eiga starvsfólk frí 3 tímar fyri hvørjar 40 tímar, arbeitt verður. Posta kann ístaðin útgjalda virði av hesum tímum leypandi. Tó kunnu starvsfólk til eina og hvørja tíð eiga 30 tímar til góðar, um tey ynskja tað.
Stk. 2. Fyri arbeiði, ið fer út um fastlagda vakt og fyri arbeiði í teimum í §24 ásettu frídøgum verður latin úrtíðarløn eftir §21.
Stk. 3. Fyri tilkallivakt vanligar dagar verður latið vaktargjald I. Fyri tilkallivakt um vikuskifti og teir í §24 nevndu frídagar verður latið vaktargjaldið II.
Stk. 4. Fyri arbeiði undir tilkallivakt verður veitt úrtíðarløn sambært §21.
Stk. 5. Ein sundurbýtt vakt má ikki strekkja seg yvir meira enn 12 tímar, uttan at starvsfólkini eru samd í hesum. Um sundurbýtt vakt fer út um 12 tímar, verður goldið kr. 8,57 eyka um tíman.
Stk. 6. Nevndu vaktargjøld verða ikki veitt saman við úrtíðarløn.
Stk. 7. Hesar reglur eru galdandi á Posta, har annað ikki er tilskilað.
Stk. 8. Byrjar ein vakt ein fastan frídag eftir §24 í sáttmálanum, verður úrtíðargjald latið fyri alla vaktina.
Stk. 9. Fellur ein frídagur eftir §24 á ein dag, sum er frídagur eftir vaktarlista, verður annar frídagur latin í staðin.
Jólaaftan, nýggjársaftan, páskaaftan, flaggdagur, hvítusunnuaftan, ½ grundlógardagur, ½ ólavsøkuaftan, ólavsøkudagur og allir halgidagar eru frídagar.
Stk. 2. Ein samd samstarvsnevnd kann taka avgerð um at leggja hálvar frídagar saman til heilar frídagar. Hetta merkir, at hesir heilu frídagar liggja á einum av teimum hálvu frídøgunum, meðan tann hálvi arbeiðsdagurin verður vanligur fullur arbeiðsdagur. Verður arbeitt á einum heilum samanløgdum frídegi, verður hetta lønt sambært stk. 3. Verður arbeitt á einum heilum samanløgdum arbeiðsdegi, verður hetta lønt sum vanligur arbeiðsdagur.
Stk.3. Verður arbeitt hesar serstøku frídagar, verður goldin úrtíðarløn við hægstu viðbót sambært § 21 í sáttmálanum fyri alla tíðina, tó í minsta lagi fyri 4 tímar, 2 tímar fyri ½ frídag.
Stk. 4. Starvsfólk á Posta hava keypt 5 frídagar um árið, sum verða innvunnir á sama hátt sum frítíð eftir frítíðarlógini. Vunnir verða 0,42 serstakir frídagar við løn fyri hvønn mánað í starvi (5 daga vika). Um starvsfólkið ikki ynskir at keypa hesar frídagar, verða teir útgoldnir við ½ % av árslønini fyri hvønn dagin. Hjá starvsfólkum, ið arbeiða minni enn fulla tíð, verða frídagarnir roknaðir lutvíst í mun til arbeiðstíðina.
Starvsfólk, ið arbeiða minni enn 3 mánaðir um árið (umroknað til fulla tíð), hava ikki rætt til at halda frídagarnar.
Løntakarin og arbeiðsgevarin avtala, nær frídagarnir verða hildnir. Eftir avtalu kunnu frídagarnir flytast til árið eftir.
Stk. 5.
Tímalønt starvsfólk, ið hava starvast í minsta lagi 3 mánaðir í undanfarna fíggjarári, og sum framhaldandi eru í starvi 1. apríl árið eftir, fáa 4% av allari lønini frá 1. apríl til 31. mars sum samsýning fyri serstakar frí- og halgidagar. Hetta verður at útgjalda saman við lønini fyri apríl mánað.
Í sáttmálaskeiðnum verður lønin hækka soleiðis:
1. januar 2019 2,88 %
1. januar 2020 2,18%
Lønarhækkingin á Posta tann 1. januar 2021 fylgir lønarkarminum hjá Føroya Arbeiðsgevarafelag, sum verður avtalaður við arbeiðarafeløgini tann 1. mai 2020.
Stk. 1. Lønarskipanin telur 40 stig, býtt upp í 4 bólkar soleiðis:
- Bólkur A: Stig 1 – 11, ófaklærd.
- Bólkur B: Stig 6 – 19, faklærd. (frá 1. januar 2020: stig 6-20)
- Bólkur C: Stig 13 – 20, starvsfólk við ábyrgd. (frá 1. januar 2020: stig 13 - 21)
- Bólkur D: Stig 21 – 30, starvsfólk við seruppgávum/hægri størv.
Stk. 2. Lønarskipanin er ein grundlønarskipan, sum ikki forðar fyri framflutningi í bólkum og stigum.
Í ávísum førum kunnu húsaavtalur gerast.
Stk. 3. Starvsaldurin hækkar eina ferð um árið, at rokna frá setanardegnum.
Stk. 4. Tá flutt verður millum bólk A og B, verður flytingin sett á byrjunarstigi í hægra bólkinum.
Stk. 5. Starvsfólk, ið fara úr einum starvi á Posta í eitt annað í sama bólki, fáa starvsaldurin við sær yvir í nýggja starvið, tá uppgávurnar eru á líknandi støðið sum í undanfarna starvið.
Stk. 6. Til hvørt starv er ein starvslýsing, ið lýsir innihaldið í starvinum. Starvslýsingin skal verða viðkomandi fyri starvið.
Stk. 7. Um munandi broytingar eru í starvsinnihaldinum, skal ein samrøða verða um regulering av lønini samsvarandi broytingunum. Posta kunnar trýmannanevndina um møguligar broytingar.
Stk. 8. Praktikantar innan hægri útbúgving, ið koma í praktikk, fáa 80% av byrjunarlønini í avvarandi bólki samsvarandi útbúgving.
Stk. 9. Eru ivamál um innflokking av størvum, verður hettar at leggja fyri trýmannanevndina og leiðsluni á Posta.
Starvsfólk, sum koma undir sáttmálaøki Starvsmannafelagsins á Posta, verða lønt eftir lønarstigunum fyri bólkarnar A – B – C – D.
Bólkur A, stig 1 – 11, ófaklærd
Starvsfólk uttan útbúgving og minni enn 5 ára starvsroyndir.
Bólkur B, stig 6 – 19, faklærd (frá 1. januar 2020: stig6 - 20)
Starvsfólk eru at meta sum faklærd, sæð í mun til lønarskipanina, tá ið tey hava staðið vanliga lærlingaútbúgving, ella hava nomið sær 5 ára viðkomandi starvsroyndir.
Bólkur C, stig 13 – 20, víðari starvsfólk við ábyrgd (frá 1. januar 2020: stig 13 - 21)
Starvsfólk, sum hava serliga fíggjarliga ábyrgd, og sum hava lyklastørv.
Bólkur D, stig 21 – 30, starvsfólk við seruppgávum/hægri størv
Starvsfólk, ið røkja størv sum krevja hægri útbúgving. Størv, ið krevja sjálvstøðugt kvalifiserað arbeiði, sum er treytað av viðkomandi útbúgving, serstøkum kunnleika og longri royndum, kunnu koma í henda bólk.
Stk. 1. iðbøtur kunnu verða latnar í stigum.
Stk. 2. Hesar viðbøtur eru eftirlønargevandi.
Stk. 1. Teir bólkar, sum eru nevndir í §27 og í fylgiskjali til henda sáttmála, kunnu verða broyttir, um so er, at nýggj starvsmetan er gjørd, ella nýggjur framflutningur er gjørdur.
Stk. 2. Trýmannanevndin og starvsfólkadeildin á Posta dagføra hvønn 1. apríl fylgiskjalið soleiðis, at øll nýggj starvsheiti og flokkingar sambært sáttmálaøki Starvsmannafelagsins á Posta, verða nevnd.
Um starvsfólk metir tað neyðugt, kann tað heita á leiðsluna um at fáa rutur kontrolleraðar. Leiðslan skal innan 1 mánaða eftir áheitanina syrgja fyri at kontrolleringin er framd.
Lærlingar, ið verða tiknir at búgva seg út í skrivstovuyrkinum, verða løntir 1., 2., 3. og 4. læruár við ávikavist 40, 50, 60 og 70 % av stigi 6 á lønartalvuni. Er lærutíðin styttri enn 4 ár, verða seinastu lønarstigini nýtt, soleiðis at seinasta heila læruár verður lønt við 70%.
Stk. 2. Lærlingar, sum áðrenn teir verða settir í starv, hava havt annað lærupláss í skrivstovuyrkinum, kunnu fáa hesa lærutíð talda uppí, tá tænastualdurin verður roknaður smbr. stk. 5.
Stk. 3. Viðvíkjandi undirvísing av lærlingum á yrkisskúlum og øðrum treytum fyri, at lærlingar verða tiknir í starv, verður víst til reglurnar í lærlingalógini. Um stovnur krevur, at lærlingur skal ganga á serligt skeið, rindar viðkomandi stovnur tær útreiðslur, ið standast av hesum.
Stk. 4. Lærlingar eru ikki umfataðir av verkfalli ella lock-out.
Stk. 5. Har lærlingur gongur í handilskúla um dagin, verður givið honum frítt at fara í arbeiðstíðini, uttan at tíðin verður frádrigin í løn hansara. Verður skúlagongdin uttanfyri vanligu arbeiðstíðina, skal hetta gevast aftur í vanligum tímatali. Fer skúlagongdin fram frí-leygardagar, skal lærlingurin hava samsvarandi frítíð onkran av yrkisdøgunum.
Stk. 6. Starvsfólk hjá Posta, sum fara í læru sum postassistent næmingar, varðveita løn sína.
Hesin sáttmáli er galdandi frá 1. januar 2019 og kann sigast upp av báðum pørtum við 3 mánaða freist, tó í fyrsta lagi 1. januar 2022. Í sambandi við uppsøgn av sáttmálanum, kann annar parturin krevja, at samráðingar byrja innan ein mánaða eftir, at krøv eru send mótpartinum. Tó kann parturin í fyrsta lagi krevja, at samráðingar byrja um endurnýggjan av sáttmálanum 6 mánaðir áðrenn hann fer úr gildi.
Tórshavn, hin 20. desember 2018
Sum útgangsstøði eru partarnir samdir um, at yvirskipaða sosiala ábyrgdin liggur hjá landstýri og løgtingi. Samstundis er tilknýti hjá einstaka borgarinum til arbeiðsmarknaðin av stórum týdningi sosialt og sálarfrøðiliga.
Partarnir meta, at í einum vælskipaðum samfelag eiga allir arbeiðsførir borgarar at hava møguleika at átaka sær arbeiðsuppgávur, sum liggja innan fyri teirra førleikakarm. Tí hevur tað týdning, at so nógvir borgarar sum gjørligt koma á og vera verandi á arbeiðsmarknaðinum.
Arbeiðsmarknaðurin má vera liðiligur, soleiðis at so nógv sum gjørligt fáa arbeiði í boði gjøgnum alt arbeiðslívið uttan mun til førleika.
Partarnir eru samdir um at fremja starvssetanir av fólki við skerdum førleika. Hetta kann m.a. gerast so at hesir starvsbólkar fáa serliga tillagaðar setanartreytir. Við støði í vanligu ásetingunum í sáttmálanum eigur sostatt at bera til at lata arbeiði vera gjørt undir serligum treytum.


c: text/html

text:
Býráðsfundur 31. august 2006
1.
J. nr. 566 / 06/00610
Innkomin skriv um klagur/broytingar av gøtunøvnum á Skála, frá borgarum, sum hava fingið tillutað adressuna Skálavegur.
Tekn. Deild mælir til fylgjandi broytingar:
Skálavegur 219 broytast til Gamlivegur 32
Skálavegur 205 broytast til Gamlivegur 20
Skálavegur 199 til Gamlivegur 16
Skálavegur 215 til Gamlivegur 28
Skálavegur 201 til Gamlivegur 18
Skálavegur 185 til Gamlivegur 8
Skálavegur 227 til Gamlivegur 34
TD mælir til at halda fast við adressuna frá Skálvegi 211, og skjýtir upp at navnið á Barkhellu verður sett á húsini.
-Mentanarnevndin hevur á fundi 21/08-06 tikið undir við teknisku deild. Harafturat verður heitt á Teknisku deild um at kanna eftir, um ikki rættast er at restin av íbúgvunum fram við Gamlavegi eisini fáa adressuna Gamlivegur.
-Býráðið hevur á fundi 31/08-2006 samtykt at taka undir við mentanarnevndini.
2.
J. nr. 561 – 06/00566
Licititatión uppá Fjøruveg, Runavík og 2. viðgerð av eykajáttan til arbeiðið.
Ummæli frá Teknisku Deild:
14/07- 06 vóru tilboðini latin upp uppá liðugerð av parti av Fjøruvegi sum var útboðin í bundanari útbjóðing Bert Sp/f JHR Entreprenørar, Runavík góðu boð sum er áljóðandi kr. 669.500,00 u/mvg
TD mælir til at taka av tilboðnum áljóðandi kr. 669.500,00 u/mvg frá Sp/f JHR Entreprenørar.
-Tekniska nevnd hevur á fundi 22/08-06 mælt til at taka undir við tilráðing frá Tekn. deild.
-Fíggjarnevndin hevur á fundi 18/08-2006 mælt til at veita ein eykajáttan sum verður fíggjað úr gjaldføri kommununar.
-Býráðið hevur á fundi 31/08-2006 samtykt at taka undir við Teknisku nevnd og fíggjarnevndini.
3.
J. nr. 503 – 06/00464
Licitatión uppá útstykking á Skála
Ummæli frá Teknisku Deild:
14/07-06 vóru tilboðini latin upp til framhald av Sunnaru útstykkingini á Skála sum er bjóða út sum innboðin licititatión, og góðu hesir boð:
Sp/f TJH Entreprenørara, Skálafjørður og Sp/f JHR Entreprenørara, Saltangará
TD mælir til at taka av lægsta tilboðnum sum er frá Sp/f TJH Entreprenørara, Skálafjørður áljóðandi kr. 1.064.394,00 u/mvg.
-Tekniska nevnd hevur á fundi 22/08-06 mælt til at taka undir við tilráðing frá Tekn. deild.
-Býráðið hevur á fundi 31/08-2006 samtykt at taka undir við Teknisku nevnd.
4.
J. nr. 571 – 06/00617
Nýtt ruskpláss á Lambareiði
Ummæli frá Teknisku Deild:
Vísandi til avsettu fígging og vánaligu umstøðurnar á ruskplássinum, mælir TD til, sum fyrsta stig, at gerða hesi arbeiði :
1. Planerar og asfalterar nýggja øki á Lambareiði
2. Leggja neyðugar veitingar og frárenningar v.m til øki
3. Seta upp hegn og portur
4. Flyta verandi ruskpláss inn nýggja øki á Lambareiði at virka, meðan írestandi arbeiði við at gera
nýggja ruskplássið verður gjørt liðugt.
Mett verður at øki er so mikið stórt, at til ber at húsast har samstundis sum bygt verður.
Mælt verður til at kommunan sjálv ger arbeiðið.
-Tekniska nevnd hevur á fundi 22/08-06 mælt til at taka undir við tilráðingini frá Tekn. deild.
-Býráðið hevur á fundi 31/08-2006 samtykt at taka undir við Teknisku nevnd.
5.
J. nr. 130 – 06/00361
Ídnaðarøki í Skálafirði.
Ummæli frá Teknisku Deild:
Á fundi 24/05-06 samtykti Byggi- og býarskipanarnevndin at arbeiða víðari við málinum um ídnaðarøki í Skálafirði.
TD hevur gjørt eitt uppskot har grundstykkið er lagt upp á kotu uml. 5 m, og er grundstykki og atkomuvegurin víst á hjáløgdu tekning df. 16/06-06 við gulum liti. TD mælir til at gera hetta grundstykki.
-Byggi- og býarskipanarnevndin hevur á fundi 23/08-2006 mælt til at frábýta vísta stykki til TJH Entreprenørar.
-Býráðið hevur á fundi 31/08-2006 samtykt at taka undir við Byggi- og býarskipanarnevndini.
6.
J. nr. 352 – 2006/00656
Innbúgv til dagstovnin í Oyndarfirði.
Innkomin eru tvey tilboð uppá innbúgv og útileiku til dagstovnin í Oyndarfirði.
Ummæli frá Sosialu Deild:
Sosiala deild mælir til at taka av tilboðnum frá Blika, tí tað dygd og slag svarar beinleiðis til tað innbúgv sum er umbiðið.
Mælt verður til at játta 50.000 kr. av íløgukontoini til barnaansing.
-Sosiala nevnd hevur á fundi 17/08-06 mælt til at taka av tilboðnum frá Blika og bóka tað av íløgugkontoini til øking av barnanasingini.
-Býráðið hevur á fundi 31/08-2006 samtykt at taka undir við Sosialu nevnd.
7.
J. nr. 352 – 06/00536
Ætlanin hjá KFUM-skótunum at byggja skótahús, har møguleiki er hjá kommununi at leiga ein part til Frítíðaransing.
Ummæli frá Sosialu Deild:
Sosiala nevnd hevur móttikið uppskot til leigusáttmála millum skótarnar og kommununa.
-Sosiala nevnd hevur á fundi 17/08-06 mælt til at arbeiða víðari við uppskotinum út frá fíggjarliga karminum 237.600 kr. Tingast skal um treytirnar í leigusáttmálanum fyri at tryggja, at bygningurin er klárur 1. august 2007, og at kommunan kann halda áfram at leiga bygningin, fyri ein lægri kostnað, tá ið lánið er niðurgoldin.
-Býráðið hevur á fundi 31/08-2006 samtykt at taka undir við Sosialu nevnd.
8.
J. nr. 050 – 06/00599
Bumbuskýli (krígsminni) við Runavíkar skúla.
Ummæli frá Teknisku Deild:
Við tí í huga, at nokk eingi krígsminnir eru varðveitt í kommununi, sum kann lýsa hetta tíðarskeið, mælir TD til at bumbuskýlið verður varðveitt, antin við at tað verður innarbeitt í skúlaprojektið, ella verður flutt í annað stað.
-Byggi- og býarskipanarnevndin hevur á fundi 23/08-2006 mælt til at varðveita “bumbuskýlið” um hettar ikki stendur í vegin fyri skúlabyggingini og taka málið upp av nýggjum saman við kostnaðarmeting.
-Býráðið hevur á fundi 31/08-2006 samtykt at beina málið í Mentanarnevndina til viðgerðar.
9.
J. nr. 561 – 06/00700
Viðvikjandi landsvegi omanfyri Søldafjørð/Runavik.
-Byggi- og býarskipanarnevndin hevur á fundi 23/08-2006 mælt til at heita á umsitingin um at senda áheitan til Landsmynduleikarnar um at fáa gjørt ætlaða landsvegin omanfyri bygdirnar frá Søldarfirði og út til Runavíkar, soleiðis at hesin kann verða tøkur tá ætlaði undirsjóartunnilin er liðugur.
-Býráðið hevur á fundi 31/08-2006 samtykt at taka undir Byggi- og býarskipanarnevndina.
10.
J. nr. 006 – 06/00583
Hirtshals kommuna sigur vinarbýarstarvið upp grundað á kommunusamanlegging við Hjørring kommunu og sigur at Hjørring kommuna vil viðgera spurningin um hvussu verður við vinarbýarsamstarvi framyvir.
-Fíggjarnevndin hevur á fundi 18/08-2006 mælir til at halda áfram við vinarbýarsambandinum við Hjørring kommunu um tað er møguligt.
-Býráðið hevur á fundi 31/08-2006 samtykt at taka undir Fíggjarnevndini.
11.
J. nr. 111 – 06/00612
Toll- og Skattaráð Føroya biður um álit til umsókn um skattafrælsi frá Samkomuni Kelduni.
-Fíggjarnevndin hevur hevur á fundi 18/08-2006 mælt til at játta umsóknina frá Samkomuni Kelduni.
-Býráðið hevur á fundi 31/08-2006 samtykt at taka undir Fíggjarnevndini.
12.
J. nr. L 26c - 05/00037
Eykajáttan í sambandi við umbygging av skervhúsinum á Lambareiði til Ambulansatænastuna.
-Fíggjarnevndin mælir til at býráði játtar 760.000,00 kr til nýgerð/umvæling av hølum til Ambulansatænastuna.
-Býráðið hevur á fundi 31/08-2006 samtykt at taka undir Fíggjarnevndini.
13
J. nr. 502 – 05/00118
Í samband við at ein partur av C4-økinum á Skála, skal broytast til B-øki, er áheitan komin frá Hans J. Johannesen um møguleikan fyri at flyta skákvegin suður móti Gjógvará soleiðs at nýggja B-øki fær eitt betri skap.
Ummæli frá Teknisku Deild:
TD hevur gjørt eitt uppskot har vegurin er fluttur suður um Dalabø móti Gjógvará.
Vegurin tekur sera fast í lendi, og hava vit roynt við 3 fallum frá st. 770 til st. 1020 og eru fallini hesi:
80 0/00 gevur ein avgrevstur uppá 11 m st. 870, hetta er annars eitt gott fall.
100 0/00 gevur ein avgrevstur uppá 8,50 m st. 870, hetta er annars eitt brúkiligt fall.
120 0/00 gevur ein avgrevstur uppá 6 m st. 870, hetta er ov bratt.
Lendi sunnan fyri skákvegin og suður móti Dalabø er rímuliga gott byggilendi, men lendi vestan fyri Dalabø er vánaligt byggilendi.
TD mælir frá at flyta skákvegin, og mælir til at halda fast við verandi B-økir.
Hinvegin mælir TD til at hyggja nærri at broytingaruppskotinum á C4-økinum við tí fyri eyga at tillaga stykkið betur eftir umsøknini Hans Jacob.
-Byggi- og býarskipanarnevndinihevur á fundi 31/08-2006 mælt til at kanna møguleikarnar fyri at flyta skákvegin suður til gomlu gøtuna.
Eisini mælir nevndin til at broyta ein part av C4-økinum soleiðis, at eitt hóskandi B-øki verður lagt vestan fyri Sambýlið til 4 samanbygd hús.
-Býráðið hevur á fundi 31/8-2006 samtykt at taka undir við Byggi- og býarskipanarnevndini.
14.
J. nr. 130 – 06/00550
Broyting av býarplaninum sunnanfyri Eysturoyar Røktar- og Ellisheim.
-Byggi- og býarskipanarnevndin hevur á fundi 31/08-2006 mælt til at broyta býarplanin sunnanfyri Røktar- og Ellisheimið til B-øk.
-Býráðið hevur á fundi 31/8-2006 samtykt at taka undir við Byggi- og býarskipanarnevndini.

robotstxt: allowed

filter: keep


text:
- Øll Størv (108)
- Byggivirksemi (0)
- Fiskavøruídnaður (3)
- Fiskiskapur (0)
- Flutningur (0)
- Flutningur sjóvegis (2)
- Fyrisiting og tænastur (18)
- Gistihús og matstovur (8)
- Handil og umvæling (9)
- Heilsu- og almannaverk (44)
- Kunningartøkni (4)
- Skipasmiður og smiður (5)
- Undirvísing (2)
- Vinnuligar tænastur (13)
Starvsfólk til búfelagsskapin á Heygavegi í Klaksvík
Søkt verður eftir einum námsfrøðingi til búfelagsskapin á Heygavegi í Klaksvík at byrja 01. mars 2021 ella eftir nærri avtalu.
Um starvið
Starvið er 25 tímar um vikuna. Arbeiðstíðirnar eru í vaktum gerandisdagar og í vikuskiftum. Tó er eingin náttarvakt.
Um eind 12 í Trivnaðardeplinum
Eind 12 veitir tænastu til vaksin við menningartarni í Norðoyggjum og Eysturoy. Til eindina hoyra trý sambýlir, ein búfelagsskapur, og stuðulsfólk hjá vaksnum.
Arbeiðsuppgávur hjá námsfrøðingunum
- Arbeiðsuppgávurnar eru at virka fyri, at borgarin fær neyðugan stuðul og umsorgan, soleiðis at viðkomandi fær ein tryggan, skipaðan og mennandi gerandisdag.
- At hjálpa borgaranum at gerast sjálvbjargnan í egnari íbúð.
Førleikar
Søkt verður eftir starvsfólki við námsfrøðiligari útbúgving.
Vit kunnu bjóða
Vit bjóða eitt spennandi starv, har tú ert við til at mynda búfelagsskapin og kemur at hava eina ávirkan á, hvussu arbeiðið skal leggjast til rættis.
Vit vænta, at tú
- ert við til at leggja til rættis námsfrøðiliga og praktiska arbeiði á arbeiðsplássinum
- ert fakliga, sálarliga og likamliga væl fyri.
- hevur áhuga í at arbeiða eftir ávísum námsfrøðiligum leisti, har støðið verður tikið í einstaka borgaranum.
- hevur kt-førleika á brúkarastøði
- at tú tolir broytingar bæði í mun til arbeiðsuppgávur og arbeiðsstað
- at tú hevur koyrikort
Setanar- og lønarviðurskifti
Setanarstaðið er Almannaverkið við tænastu í løtuni í Trivnaðardeplinum Eind 12 Norðoyggjar. Tey, ið verða sett, mugu tola broytingar í starvinum, og at hetta kann verða umskipað til eisini at fevna um aðrar uppgávur.
Setanar- og lønartreytirnar eru sambært sáttmála millum Fíggjarmálaráðið og Føroya Pedagogfelag.
Umsókn
Tú søkir starvið við at trýsta á tann grøna knøttin "Søk starvið".
Freist
Umsóknir skulu vera okkum í hendi í seinasta lagi 27.01.2021 kl 23.00.
Nærri upplýsingar um starvið fáast við at venda sær til Oddfríðu Højgaard, eindarleiðara á tlf 297600 ella Aðalbjørg Linklett, leiðara á tlf 297676.


text:
22-01-2021 | FVG - Tíðindi
Framløgudagurin 2021 - fastaklávintsmánadag 15/2-201 (13. í røðini) er avlýstur vegna corunu.
23-12-2020 | FVG - Tíðindi
Spennandi starvið sum samskipari fyri fiskivinnugransking er leyst at søkja. Jákup Mørkøre, sum hevur røkt starvið í nógv ár gevst í endanum av februa
22-12-2020 | FVG - Tíðindi
35 nýggjar og 7 framhaldandi verkætlanir hava søkt um stuðul fyri 2021
20-11-2020 | FVG - Tíðindi
Fiskivinnuroyndir er játtan hjá Fiskimálaráðnum, sum stuðlar royndir og kanningar – bæði praktiskar, vinnuligar og vísindaligar, ið menna og økja um f
30-10-2020 | FVG - Tíðindi
Sum árini frammanundan fer at verða lýst eftir umsóknum til Fiskivinnuroyndir fyri 2021 í desember, men freistin er seinni enn árini frammanundan.
Umsóknarfreit fyri umsóknir fyri 2021 er ásett til týsdagin 15. des. 2020.
fvg.fo er heimasíða, sum lýsir granskingar- og menningar-virksemið innan fiskivinnu, sum Fiskimálaráðið umsitir.
Fiskivinnuroyndir játtaði x nýggjar og y framhaldandi verkætlanir fyri 2021 (kunning seinni)
Fiskivinnuroyndir játtaði 14 nýggjar og 6 framhaldandi verkætlanir fyri 2020 (sí kunning um FVG2020)
Fiskivinnuroyndir játtaði 15 nýggjar og 9 framhaldandi verkætlanir fyri 2019 (sí kunning um FVG2019)
Fiskivinnuroyndir játtaði 19 nýggjar og 7 framhaldandi verkætlanir fyri 2018 (sí kunning um FVG2018)
Stevnan fyri fiskivinnuroyndir er at fremja royndir og kanningar – bæði praktiskar, vinnuligar og vísindaligar, ið menna og økja um framleidni í føroyskari fiskivinnu við atliti at lívfrøðiligari, búskap-arligari og samfelagsligari burðar-dyggari gagnnýtslu av havtilfanginum.


text:
Cabinda
Cabinda (ella Kabinda) er angolskur landslutur beint norðan fyri Sair. Cabinda er ein landslutur, sum framleiðir tað mesta av oljuni í landinum, og vápnað stríð fyri loysing hevur verið ávegis í fleiri ár. Eitt friðarskjal varð undirskrivað í 2006.
Her eru funnar nakrar av størstu oljukeldunum í Afrika. Hildið verður, at í hesari oljuleið, stutt úr landi, eru einar 1,5 mia. tunnur av olju og ovurnógv gass. Í Cabinda búgva umleið 357 576 fólk. Umleið 7,82 fólk búgva á hvørjum km2. Móðurmálið er ibindiskt.


text:
Nýggj almannalóggáva á nýggjárinum
Vit eru komin eitt týðandi fet á leiðini at fáa eitt samfelag við tíðarhóskandi vælferðartænastum. Elsebeth Mercedis Gunnleygsdóttur fegnast um, at lóggávan fer at tryggja okkara borgarum eina betri tænastu, rættartrygd og nýggjar møguleikar at liva og virka í Føroyum. Landsstýriskvinnan hevur síðstu mánaðirnar arbeitt við at orða eina røð av kunngerðum, soleiðis at tað verður ein fullfíggjað skipan, sum tekur við 1. januar 2021.
Kunngerðirnar, sum eru lýstar, fevna m.a. um rættin hjá avvarðandi at vera heima hjá álvarsliga sjúkum og fáa endurgjald fyri mista arbeiðsinntøku. Eisini fevna kunngerðirnar um viðurskifti so sum endurvenjing, virksemið á bútilboðum, borgarastýrda stuðulstænastu o.m.a.
Nýggi lógarpakkin um almannatrygd og tænastur kemur í gildi á nýggjárinum, og samstundis verður gamla forsorgarlógin, sum er ein donsk lóg frá 1960’unum, sett úr gildi.


text:
Seinasta umfar í SMS-deildini varð leikt í dag. Kyndil og Neistin vunnu favorittsigrar, meðan StÍF vann í tí á pappírinum mest spenanndi dystinum. Hetta er ein týðandi sigur fyri kvinnurnar av vestara armi av Skálafjørðinum.
Eitt umfar verður 3. januar. Síðani fer steypakappingin í gongd. Sí úrslit og toppskjúttar og les um dystirnar niðanfyri.
SMS kvinnur
13. umfar - 19.12
Stjørnan - Kyndil 20-26 (11-12)
Toppskjútti: Bára Krossteig Hansen 8 mál
Í Klaksvík vitjaði oddaliðið Kyndil, og harvið var tað toppur móti botni. Í fyrra hálvleiki leikaði heilt javnt á, og Stjørnan hekk væl við - eisini nakað inn í 2. hálvleiki - serliga orsakað av góðum verjuspæli. Sum dysturin leið gjørdi heimaliðið tó ov nógv mistøk, Kyndil var kyniskari og vann við seks málum. Tað var við Súnu K. Hansen, ið ikki kundu spæla við fullari meg orsakað av knætrupulleikum
Natasja Hammer sat hesuferð uttanfyri við skaða (Savnsmynd: Jens Kr. Vang)
Neistin - VB 32-17 (14-8)
Toppskjútti: Marjun Danberg 9 mál
Myndir frá dystinum
Í Høllini á Hálsi var eingin ivi. Neistin hevði eina leiðslu á seks mál í hálvleikinum og bygdi av álvara uppá hana í 2. hálvleiki. Munurin gjørdist heili 15 mál og harvið nærkaðist heimaliðið H71 á stigatalvuni. VB er framvegis ikki so langt frá 4. plássinum.
Ingun Person skoraði sjey mál í 15-máls sigrinum hjá Neistanum á VB (Mynd: Sverri Egholm)
VÍF - StÍF 19-22 (5-13)
Toppskjútti: Haruka Gima 10 mál, Ingibjørg Olsen 9 mál
Fimm mál. Tað var alt, sum VÍF fekk í 1. hálvleiki ímóti StÍF. Heimaliðið var annars á odda 2-0, tá tveir minuttir vóru leiktir, men so kom ein turkur á heili 20 minuttir - í tí tíðarbilinum fekk VÍF fleiri útvísingar. Tá VÍF skoraði aftur, var StÍF á odda 12-2, og hóast vestmannakvinnur komu fyri seg í endanum av 1. hálvleiki og í 2. hálvleikinum og fingu spenning í aftur, so varð munurin ongantíð minni enn tvey mál. Harvið fór StÍF frammum VÍF á stigatalvuni og hevur nú 4. plássið, ið gevur atgongd til hálvfinalurnar. Haruka Gima, toppskjúttin í SMS-deildini, gekk sum ikki einaferð á odda fyri StÍF.
Støðan:
Kyndil 22 stig
H71 19 stig *
Neistin 18 stig
StÍF 11 stig
VÍF 10 stig
VB 8 stig
Stjørnan 2 stig
*Ein dyst færri


text:
Útgerð til alivinnuna
KA Quality kassar, súgvur & slangur verður brúkt til aluvinnuna at súgva “deyðan” fisk.
Við KA Quality nær kundin:
- Skjótta, lætta og effektivta upprudding av deyðum fiski
- Minkar um smittuvanda av bakterium
- Økjur um vøkstur av fiski tí trivnaðurin gerst betri
- Samlaða rakstrarúrslitið verður munandi betra
- Gjørt í samráð við føroyskar alarar – Føroysk uppskrift í samráð við nýtaran !
Umframt sjálva útgerðina, levera vit nógvar ymiskar slangur sum verða brúktar í alivinnuni.


text:
Umleið 30 tónleikarar og sangarar eru knýttir at bólkinum. Lovsangstænastan hevur givið út tvær fløgur, "Guds faðirhjarta" og "Tú talar vón", umframt fleiri stakløg.
Bólkurin varð stovnaður, tá Martin gekk í tónleikaskúla í Onglandi. Nú eru bert føroyskir tónleikarar við. Stílurin er rockabilly og laid back poppur.
Eyðun er kendur um Føroyaland við sínum sangi. Stílurin er country, southern gospel og lovsangur. Sjálvur hevur hann fleiri útgávur á baki, bæði í Føroyum og Danmark.
Embers er ein nýggjur bólkur, ið spælur singer-songwriter. Bólkurin er mannaður av 4 limum. Embers merkir ein lítil logi í einum sløknandi eldi.
Glæma er ein akapellabólkur. Við í bólkinum eru 7 kvinnur, ið við sangi ynskja at senda smáar ljósglæmur til menniskju.


text:
Teknisk forðing ímóti føroyskari matmentan, burtur nú!
2012-10-04 05:11
Herfyri var aftur eitt álop á okkara tilfeingi og matmentan. Kræsnir gourmetkokkar høvdu keypt av tí besta neytakjøtinum av Sandi, men tað var ikki flett eftir EU reglugerð. Myndugleikarnir legði hald á kjøtið, sum endaði í brenniovninum á Sandvíkarhjalla.
At ein EU paragraff av onkrari orsøk er komin í gildi her, er ein teknisk forðing fyri at útvinna okkara egnu rávøru, og spennir bein fyri siðbundnu matmentanini.
Krøvini fyri at hagreiða og selja kjøt og grønmeti muga verða rímilig, soleiðis at tey eru til at lúka. Vit mugu hava eina góðskuskipan, sum er tilpassað føroysku viðurskiftunum. Ikki stórvinnu í EU.
Ráðvøra er so grundleggjandi í okkara kosti, tí er tað okkara rættur sum forbrúkarar, at avgera, um vit vilja keypa føroyska vøru ella EU-stemplaða.
Øll argument tala fyri, at vit skula eta lokalan mat. Tað er betri fyri umhvørvið, skapar arbeiði, fjølbroytni, styrkir okkara sjálvsfatan og tryggjar sjálvbjargni.
Tórshavnar Kommuna umboðar meir enn 2/5 av landsins íbúgvum, eisini fleiri stór- og smábøndur. Landið, sum varðar av hesi køvandi lógini letur bara standa til. Tí má Tórshavnar kommunan traðka til, og verja bøndurnar, útróðrarmanninum, teimum ið velta og teimum, ið ynskja at keypa góða føroyska rávøru.
Vit skula heldur ikki gloyma, at føroyskur matur kann blíva ein stór søluvøra í ferðavinnuhøpi. Við tvífaldaðari játtan til Ferðaráðið, er optimisma aftur komin í ferðavinnuna. Eingin kann vita, hvønn týdning matframleiðsluvinnan kann fáa, tí má lógarverki fáast í rætt lag.
Um tað unnist mær at koma í býráðið, fari eg at gera mítt til, at bóndin fær selt sítt kjøt og avroð, og rabarbubóndin sínar rabarbur. Kommunan skal gera karmar fyri einum livandi sølutorgið í Vágsbotni og ikki minst, einum Tórshavn Matfestivali.
Bjørg Dam
valevni hjá Javnaðarflokkinum í Tórshavnar kommunu


text:
Leygardagin 1. mars kl.18.00-02.00 verður
Føstudansur í Føroyahúsinum í Keypmannahavn. Tað er Dansifelagið Fótatraðk, sum
skipar fyri.
Kvæðaskiparar úr dansifelagnum Tøkum Lætt koma
niður at skipa til dansin. Eisini skipa limir hjá Fótatraðk til dansin, men
lagt verður upp til, at almenningurin eisini loyvir sær framat.
Tiltakið er í tveimum pørtum:
1. SYNGIÐ VIÐ
Kl. 18.30 verður sangløta við harmoniku og
guitarspæli.
2. FØROYSKUR DANSUR
Kl. 21.00 ella har á leið, verður farið upp á
gólv. Jólini verða tald á miðnátt, og annars verður dansað so leingi hugurin er
til tess.
Í sambandi við tiltakið verður café og barr,
har eisini føroyskt smyrjibreyð, køka og kaffi verður selt.
Kostnaður við dyrnar er kr 80,-
Fótatraðk skipar fyri tiltakinum í samstarvi
við Sosialinum, Atlantsflogi, Tøkum Lætt og Føroyahúsinum.
Nærri kunning kann fáast á facebooktiltakinum: https://www.facebook.com/events/204865599712464/?ref_newsfeed_story_type=regular
NEVNdin í Fótatraðk


text:
Á býráðsfundinum 04 september verður djúpi tallerkurin enn einaferð uppfunnin. Nú skal bólkur setast at kanna málið, um kommunan skal byggja ellisheim ella eldrasambýli.Signar á Brúnni var tó so mikið at sær komin, at hann helt, at eitt so stórt mál eigur eitt komandi býráð at taka sær av.
Sitandi býráð hevur havt 4 ár til hettar, og so dyggiliga misrøkt uppgávu sína .
Byráðið sum sat fyri 8 árum síðani samtykti at hækkað skattaálíkningina við 1%, grundgevingin varð eisini tíðuliga lýst fyri borgarunum.Allur peningur sum kom inn frá hesi skattahækking skuldi setast av til byggjan av einum ellisheimið.
Táið núsitandi býráð tók við, varð eitt tað fyrsta teir gjørdu: at steðgað avsetingini til ellisheimið, men skattaprosentið bleiv ikki lækkað.
Borgarin var so grundiga reyvrendur, av somu persónum, sum 4ár frammanundan høvdu grundgivið fyri eini skattahækking.
Táið avsetingin varð steðgað, stóðu 8 milliónir á bók, ætlaðar til byggjan av ellisheimið. Sitandi býráð hevur eisini brúkt umleið 700.000,- kr av hesi upphædd til beinleiðis rakstur. Til uppsetan av sólorkuskipan o.a. Tað varð ikki tað hann varð ætlaður til. Her er einki ólógligt gjørt, men tað er eitt sum eitur arbeiðsmoralur.
Um hildið varð áfram við avsetingini, varð upphæddin komin uppá einar 16 milliónir við endan av hesi býráðssetuni, men polittiski hugburðurin varð heldur at vippa hesar milliónir á 30 metra dýpi.
Vit kundu í dag fari undir at bygt ellisheim við ongum stuðli, og fingið lyft ansingartrupuleikan uppá eitt meira virðiligt støðið. Stuðulin skuldi nokk komið táið trupuleikin er loystur. ella vit kundu tá grundgivið, fyri mynduleikunum, við øðrum orðum:
Vit hava nú góð hølir at bjóða fram, nýti tey til tann tørv sum er í umráðnum, og gjald okkum tann stuðul vit hava rætt til.
Var tað ikki júst hesin arbeiðsháttur sum nýttur varð táið vit her í Fuglafirði, í ringastu krepputíð, bygdu fyrsta eldrasambýlið í landinum? Samstundis sum skuldin varð nógv niðurgoldin. Í hesi býráðssetuni er skuldin vaksin – einki er bygt. Bert føgur orð um ætlanir at byggja.
Eldrasambýlið varð bygt við heilt øðrum endamálið enn tað, tað í dag verður nýtt til. Í dag verður sambýlið nýtt sum eitt verðuligt ellisheim, tað er ikki nóg virðiligt. At eldri fólk við ansingartørvi, eisini noyðast úr býnum fyri at verða ansaði, er ikki nøktandi.
Atfinningin er ikki ætlað starvsfólkunum, sum gera eitt framúr gott arbeiði, men bert polittikarunum, sum loypa frá givnum lyftum.
Tað er ikki nokk við einum hugskotsbólki!
Um tit verðuliga meina nakað við hesum, so er aftur at seta upphæddina frá tí eina skattaprosentinum av til ellisheim.
NB:
Tað vóru tey flest av tykkum, sum lovaðu skattaborgaranum nakað, sum tit ikki hava hildið.
[10.09.2008 – Jóhan Heri Joensen]


text:
Í dag var sáttmálin við Tórshavnar Býráð undirskrivaður. Á torshavn.fo stendur m.a.:
“Býráðið tók 6. november støðu til høvuðsarbeiðstøkusáttmála uppá 147.5 miljónir kr við P/F J&K Petersen um nýggja langhylin. Og longu í dag varð sáttmáli undirskrivaður millum J&K Petersen og Tórshavnar kommunu.
Væntandi byrjar arbeiðið fyri jól við at rigga byggiplássið til, at hegnað økið av og byrja avgrevstur. Langhylurin skal verða liðugur í 2023.
Annika Olsen, borgarstjóri, segði á samkomu um middagsleitið, at hetta er ein stórur dagur fyri føroyska svimjing, bæði fyri breiddina og fyri úrvalsítróttina.
– Við langhylinum tekur føroysk svimjing eitt stórt stig út í heim við luttøku í altjóða kappingum, eins og vit nú kunnu hýsa størri altjóða kappingum í høvuðsstaðnum, segði Annika Olsen.
Ein styrkin við hylinum er eisini, at havnarborgarar fáa atgongd til eitt vælveruøki við heitum hyli innandura, eins og til uttandura hyljar.
At enda ynskti borgarstjórin allarbestu eydnu og Harrans signing við byggingini og arbeiðnum sum heild, sum altso byrjar longu nú fyri jól.”


text:
KRIS skipar fyri fyrilestri í Løkshøll: FYRILESTUR – TAÐ TÚ IKKI SÁ
Patrik Sjøberg, fyrrverandi ítróttarstjørna, fer at hava tveir fyrilestrar í Føroyum.
Fyrri fyrilesturin verður í Løkshøll 20- 21 .mars kl 19 – 21 –og seinni verður í Norðurlandahúsið 21. mars kl. 19 -21
Hóast allari framgongd, heiðursmerkjum, og tað fyri miðlunum flottu útsjóndina hjá “ítróttarlegendini”, so var tað tað, sum vit ikki sóu, sum nívdi Patrik Sjöberg.
Mál, sum lágt mett, rakar trý børn í hvørjum flokki. Patrik Sjöberg varð fyri kynsligum ágangi av einum av sínum nærmastu, einum vaksnum, sum hann hevði álit á, maðurin, sum bleiv kendur fyri framstig hjá Patrik – venjaranum Viljo.
Tað eru 30 ár síðan og Patrik er ein av teimum fáu, sum breyt tøgnina og tók dystin upp fyri at børnini skulu hava rætt til ein tryggan barndóm. Tað eru enn børn, sum eru fyri kynsligum ágangi og tað eru enn vaksin sum lata eyguni aftur.
NÚ KEMUR PATRIK TIL FØROYAR !
Fyrilesturin hjá Patriki fer at fáa teg at lata eyguni upp og geva tær bæði fatan av og greiða tær frá um, hví trupulleikarnir halda fram. Men ikki bara tað. Patrik greiðir frá, hvussu vit saman kunnu steðga einum av týdningarmestu og mest traumatiserandi brotsverkum. Hvussu møta vit trupulleikunum og hvørjum øðrum ? Hvussu takkla vit trupulleikarnar og hvørt annað? Hvussu takkla og arbeiða vit ímóti at børn standa uttanfyri? Hvussu kunnu vit menna okkara hugburð? Hann deilir eina dapra søgu við okkum, men tosar eisini um eina ljósa framtíð við eldhuga, sum hann hevur við m.a. verkætlanini “Tre ska bli noll”


text:
Hornasteinurin hevur tvey formál í einum bygningi. Fyri tað fyrsta hvílur allur bygningurin á hesum steininum. Fyri tað næsta avgerð hesin steinurin, hvønn veg húsið vendir. Tí er tað avgerandi at hava hin rætta hornasteinin. Men Pætur sigur við ráðið, at teir hava vrakað tann rætta hornasteinin, sum Gud sjálvur hevur valt.
Les Áps 4,1-22
Í tí undanfarna kapitlinum lesa vit um, hvussu Pætur grøðir ein haltan mann við Føgrudyr. Hann fekk førleikan aftur, tá ið Pætur segði við hann: "Silvur og gull eigi eg ikki; men tað sum eg havi, tað gevi eg tær: Í navni Jesu Krists úr Nasaret, statt upp og gakk!" (Áps 3,6). Hetta undrið gav Pæturi og Jóhannesi eisini ein góðan møguleika til at boða fólkinum, sum flokkaðist rundan um teir, at Jesus er Messias. Í Áps 3,12-26 hoyra vit síðani Pætur tala til fólkið. Í taluni sigur hann m.a.: "Guð Ábrahams og Ísaks og Jákups, Guð fedra vára hevur dýrmætan gjørt tænara sín, Jesus, sum tit góvu upp og avnoktaðu frammi fyri Pilatusi, tá ið hann dømdi, at hann skuldi sleppa leysur. Men tit avnoktaðu hin heilaga og rættvísa, og bóðu um, at ein manndrápari skuldi verða tykkum givin; men lívsins høvdinga tóku tit av lívi, sum Guð reisti upp frá deyðum, og um tað eru vit vitni. Og við trúnni á navn hansara hevur navn hansara styrkt henda mann" (Áps 3,13-16).
Í talu síni sigur hann við Ísraels fólk, at tey skulu venda um og peikar á, at Jesus er Harrans tænari, sum profetarnir hava profeterað um. Hann sigur við jødarnar: "Tit eru synir profetanna og synir sáttmálans, sum Guð gjørdi við fedrar tykkara, tá ið hann segði við Ábraham: "Og av avkomi tínum skulu allar ættir á jørðini fáa signing" (Áps 3,19-25). Pætur sigur altso í stuttum, at tann maðurin, sum tey lótu krossfesta, var hin lovaði Messias. Hann var avkomið og signingin, sum Gud hevði lovað Ábrahami. Yvirskriftin á krossinum var sonn! Jesus er veruliga kongur jødanna! Tey høvdu tikið lívið av lívsins høvdinga. Men Gud reisti hann upp frá deyðum, "og um tað eru vit vitni", sigur Pætur (Áps 3,15).
Settir í varðhald
Áps 4,1: Meðan Pætur og Jóhannes soleiðis tala til fólkið, verða teir steðgaðir av prestunum og høvðusmanninum fyri halgidóminum og Saddukearunum. Teir verða settir í varðhald og leiddir framm fyri høvðusprestarnar morgunin eftir. Og síðani verða teir tráðspurdir um grøðingina av hinum halta manninum og um innihaldið av teirra boðskapi.
v2: Lukas undirstrikar, at tað vóru Saddukeararnir, sum handtóku Pætur og Jóhannes. Saddukeararnir trúðu ikki uppá uppreisn frá deyðum, men tað gjørdu fariseararnir. Hetta skapaði ofta klandur teirra millum. Men orsøkin til handtøkuna er kortini ikki, at teir tala um uppreisn frá deyðum, tí at so skuldu allir fariseararnir jú eisini handtakast. Harafturímóti er orsøkin til handtøkuna tann, at teir tala í Jesu navni. Hetta er tað afturvendandi evnið frá kapittul 3 til kapittul 4 (sí Áps 3,6 og 3,16 og 4,2).
v3: Tað endar so við, at teir verða steðgaðir, meðan teir lærdu fólkið um Jesus, og verða koyrdir í varðhald.
v4: Men hóast teir verða steðgaðir, so lesa vit, at uml. 5000 menn tóku við trúgv. Og um ein leggur kvinnur og børn aftrat, so verður talið nógv hæðri.
Ákærin verður ákærdur
v7: Tá ið ráðið spyr, í hvørjum navni teir hava grøtt hin halta mannin, bendir hetta á, at teir royna at fanga teir í at ganda ella spotta Gud. Fariseararnir høvdu jú ákært Jesus fyri gudsspottan og fyri at reka illar andar út við Beelsebul (Matt 12,24). Og tað sær út til, at ráðið nú roynir at stempla Pætur og Jóhannes sum gudsspottarar, tí at teir hava grøtt í navninum hjá einum, sum ráðið longu hevði ákært sum gudspottara.
v8: Svarið kemur í formi av hesi mergjaðu røðuni hjá Pæturi, har ákærin bráddliga verður hin ákærdi. Pætur verður í hesi avgerandi løtu fyltur av Heilagum Anda, soleiðis at hann fær vísdóm til at afturvísa allar ákærunar. Hetta er tað sama, sum vit kunnu lesa um í Luk 12,11-12: "Men tá ið tey fara við tykkum inn í samkomuhús síni og inn fyri teir, sum ráðið og valdið hava í landinum, tá stúrið ikki fyri, hvussu ella við hvørjum tit skulu verja tykkum, ella hvat tit skulu siga. Tí at heilagi andin skal læra tykkum á somu stund tað, sum tit eiga at siga." Sum kristin fáa vit altso serliga andsfylling til serligar løtur.
Órættvíst
v9: Fyri tað fyrsta peikar Pætur á órættvísið, sum teir eru fyri, síðani teir verða handtiknir og ákærdir fyri at hava gjørt eina góða gerð. Ráðið átti eftir røttum at vera soleiðis, sum Paulus eisini lýsir tað í Róm 13,3: "Tí at stýrismenninir eru ikki ein ótti hjá góðum verki, men hjá illum. Men vilt tú sleppa frá at óttast fyri yvirvøldini? Ger tað, sum gott er, og tú skalt fáa rós av henni." Her síggja vit kortini, at ráðið í roynd og veru ger beint tað mótsætta. Tað er altso heilt burtur við, at teir verða handtiknir.
Í Jesu navni
v10: Síðani svarðar Pætur spurninginum, sum ráðið hevði sett teimum, og sigur, at tað er í Jesu navni at hin halti er vorðin frískur. Her sær ein eisini, hvussu ákærin verður hin ákærdi, tá ið Pætur sigur, at jødarnir krossfestu Jesus, meðan Gud reisti Jesus upp frá deyðum.
v11: Pætur endurgevur her Sl 118,22. Hornasteinurin hevur tvey formál í einum bygningi. Fyri tað fyrsta hvílur allur bygningurin á hesum steininum. Fyri tað næsta avgerð hesin steinurin, hvønn veg húsið vendir. Tí er tað avgerandi at hava hin rætta hornasteinin. Men Pætur sigur við ráðið, at teir hava vrakað tann rætta hornasteinin, sum Gud sjálvur hevur valt. Her ákærir Pætur í grundini ráðið fyri at hava vrakað Guds egna son.
v12: Pætur kemur innaftur á Jesu navn og sigur, at tað bara er frelsa í Jesu navni. Henda frelsan merkir, at ein verða bjargaður úr lívshættisligum vanda. Her meinast tað altso við, at tað bara er í Jesusi, at ein verður bjargaður frá glatan.
Kroystir upp í ein krók
v13: Ráðið undrast yvir dirvið hjá teimum. Hetta vóru jú ólærdir menn. Síðani finna teir útav, at teir fylgdust við Jesusi.
v14: Ráðið kann ikki afturvísa, at eitt undur veruliga er hent. Hin grøddi maðurin stendur jú beint framman fyri teirra egnu eygum. Ráðið er altso kroyst upp í ein krók. Teir kunnu ikki mótprógva nakað, sum Pætur hevur sagt, og eingin av teirra ákærum heldur. Men teir forherða kortini síni hjørtu og vraka vitnisburðin hjá Pæturi, og harvið vraka teir eisini Jesus.
v15: Í teirra hjartans forherðing biða teir ápostlarnar nú fara út, soleiðis at teir sínámillum kundu samráðast um, hvat teir skuldu gera við Pætur og Jóhannes. Hetta er eisini eitt tekin uppá forherðing, tá ið gerningarnir ikki tola dagsins ljós. "Tí at ein og hvør, sum ger tað, ið ilt er, hatar ljósið og kemur ikki til ljósið, til tess at gerningar hansara ikki skulu verða átalaðir" (Jóh 3,20).
Høvdu yndi hjá fólkinum
v16-18: Her endurgevur Lukas tað, sum ráðið samráddist um, meðan ápostlarnir ikki vóru til staðar. Men so er spurningurin, hvussu Lukas hevur funnið fram til hetta. Her mugu vit tó minnast til, at kendir menn, so sum Nikodemus, Jósef av Arimatæa og Gamaliel sótu í ráðnum. Seinni hava teir so kunna fortalt hinum kristnu, hvat varð sagt, tá ið teir samráddust.
Ráðið kundi ikki nokta, at eitt undur var hent. Flest fólk í Jerusalem vistu av tí. Men hóast eitt so greitt tekin var hent, so vildu teir kortini ikki viðganga, at Jesus var sonur Guds. Teir forbjóða teimum so at tala og læra í Jesu navni. Harðari revsing tora teir ikki at geva teimum, tí at lærusveinarnir høvdu yndi hjá øllum fólkinum (Áps 2,47). Men so skjótt sum mannahugsanin broyttist, so bleiv revsingin av lærusveinunum eisini harðari. Hetta síggja vit t.d. í sambandi við Stefan (Áps 6-7).
Kunnu ikki lata verða við at vitna
v19-20: Høvuðstankin her er, at Guds vilji altíð stendur yvir mannavilja. Og her síggja vit nevniliga, at Guds vilji og viljin hjá ráðnum ikki samsvarðar. Lærusveinarnir hava sæð hin upprisna Jesus og kunnu ikki lata verða við at vitna um tað, sum teir hava sæð og hoyrt. Teir eru sannførdir um, at tað er Guds vilji, at teir skulu boða gleðiboðskapin um Jesus. Hetta var nevniliga tað, sum Jesus sendi teir út til (Matt 28,19). Hóast ráðið noktar teimum at tala í Jesu navni, so hava teir eitt kall og eina innaru trongd til at boða gleðiboðskapin. Paulus sigur: "Tí at um eg boði gleðiboðskapin, tá er tað einki at rósa mær av; tí at ein neyðsyn liggur á mær; ja, vei mær, um eg ikki boðaði gleðiboðskapin!" (1 Kor 9,16).
v21-22: Ráðið er púra ráðaleyst. Teir kunnu ikki gera annað enn at hótta ápostlarnar enn meir, tí at ápostlarnir vóru jú so høgt mettir av fólkinum. Onkuntíð talar tøgn meira enn orð. Pætur fær einki svar uppá spurningin í v19. Men svarið er givið. Um tað so kostar handtøku, ákæru ella deyða, so er tað kortini altíð rætt at vera Gudi lýðin!


text:
Sýn av bilskaða
Hevur tín bilur fingið skaða, skal hann til sýn hjá einum góðkendum verkstaði áðrenn umvælingina.
Soleiðis gert tú, tá ið bilurin hevur fingið skaða:
-
Boða okkum frá, at bilurin hevur fingið skaða. Hetta kanst tú gera her á heimasíðuni.
-
Tá ið vit hava fingið fráboðanina, fært tú eitt skaðanummar frá okkum.
-
Tú fært eina váttan, ið sigur, um tryggingin fevnir um tann skaða, sum bilurin hevur fingið.
-
Eftir hetta kanst tú seta teg í samband við ein verkstað.
Verkstaðir
Fá yvirlit yvir góðkendar verkstaðir og fyrimunarverkstaðir her. Eisini kanst tú lesa meira um, hvørjar treytir vit seta verkstaðum, sum umvæla bilskaðar her.


text:
Nýggj nólsoyarferja í 2021 og avtalu um nýggjan strandfaraflota
Tjóðveldi heitir á allar flokkar á tingi um at standa saman um at seta pening av til nýggja nólsoyarferju, og gera semju um endurnýggjan av strandfaraflotanum, so smærru oyggjarnar allar fáa tíðarhóskandi ferðasamband innan fá ár. Ein ætlan eigur at vera gjørd fyri at projektera og byggja nólsoyarskip beinanvegin og samstundis seta pening av til endurnýggjan av oyggjaferjunum hjá SSL komandi árini.
Til fíggjarlógina fyri 2021 hava vit tí mælt til, at Løgtingið játtar 30 mió. kr. til at projektera og fara undir at byggja nýtt skip í 2021 fyri at byrja uppá endunýggjanina av strandfaraflotanum. Vit mæla eisini til, at ein árlig játtan uppá á 75 mió. kr. til bygging av skipunum verður sett á fíggjarlógina árini 2022-2025.
Tíðarhóskandi ferðasamband til oyggjarnar uttan vegasamband er bráðneyðugt, og tí eiga flokkarnir á tingi at ganga saman um eina greiða ætlan fyri stigvísa endurnýggjan av strandfaraflotanum. Fyri 300-350 milliónir kr., býtt yvir nøkur ár, ber til at endurnýggja SSL-flotan, sum røkir dagliga sambandið við smærru oyggjarnar. Tørvur er á at byggja nýggja nólsoyarferju sum skjótast, eins og tørvur er á einari ætlan fyri at byggja nýggjar ferjur til allar tær smærru leysu oyggjarnar.
Í fíggjarætlanini hjá samgonguni eru pengar ikki settir av til endamálið fyrr enn í 2025. Henda íløga kann ikki bíða til næsta valskeið. Vit heita tí á allar flokkar um at finna semju um fígging til nýggj strandfaraskip.
Tjóðveldi


text:
Um Depilin
Depilin fyri Heilsu- og Almannagransking er ein samstarvsorganisatión millum Fróðskaparsetur Føroya (FF), Landssjúkrahúsið (LS) og Deildin fyri Arbeiðs- og Almannaheilsu (DfAA) og síðan des. 2019, eisini Ílegusavnið (ÍLS). Depilin, sum byrjaði sítt virki í 2016, hevur m.a. til endamáls at menna heilsuvísindaliga gransking og útbúgving í Føroyum.
Depilin varð settur á stovn 8. desember 2015, tá avtala um stuðul til at menna granskingarsamstarv á Heilsuøkinum varð undirskrivað millum Granskingarráðið øðrumegin og Fróðskaparsetur Føroya, Landssjúkrahúsið og Deildina fyri Arbeiðs- og Almannaheilsu hinumegin. Talan er um 7 mill. kr. sum vórðu latnar úr Sjúkrakassagrunninum til samstarvið. Stuðulin stavar frá fænum úr Sjúkrakassagrunninum, sum Løgtingið á vári 2012 avgjørdi skuldi setast av til gransking og onnur átøk á heilsuøkinum.
Avtalan var grundað á leiðreglurnar fyri Høvuðsøki 3, sum áseta, at: “Stuðul kann latast til at menna gransking á ella í samstarvi millum Fróðskaparsetur Føroya og Sjúkrahúsverkið og møguliga aðrar føroyskar stovnar fyri at menna heilsuøkið í Føroyum. Avtala verður gjørd við viðkomandi stovn/ar.” Leiðreglurnar áseta neyvari, hvussu stuðulin skal brúkast. Hetta er til stovnssetan av Master útbúgving á heilsuøkinum, til ph.d. stuðul í heilsuvísindum/fólkaheilsu/sosialari heilsu og til setan av vísindastarvsfólki í heilsuvísindum/ fólkaheilsu/sosialari heilsu. Eisini skuldi atlit takast til, at stuðulin skal gagna øllum økjum í landinum.


text:
Tá tað óvæntaða hendir
27. august 2019
Tey, sum gerast foreldur at børnum við serligum tørvi, møta eini øðrvísi avbjóðing frá byrjan av, enn onnur foreldur. Lívið broytist heilt, og tey hava veruliga tørv á, at gerandisdagurin ikki gerst ov tungur. Eg havi sjálvur roynt skelkin, at hava fingið at vita, at sonur okkara hevur sjáldsama sjúku. Og so eftirfylgjandi upplivað, hvussu hann hevur havt tørv á persónligum stuðli, læknahjálp‚ heilivági og ergoterapeutiskum venjingum. Tað var ofta eitt stórt meiningsleyst stríð‚ at fáa neyðugu hjálpina. Hetta mugu vit gera betri.
Vit mugu geva betri ráðgeving til familjur við børnum, ið bera brek. Eina ráðgeving, sum er samanhangandi og veruliga ger mun. Vit mugu heilt avgjørt uppraðfesta hetta økið, tí øll kunnu koma út fyri, at fáa tørv á slíkari hjálp.
Í síðstu viku tosaði eg, við einliga mammu at barni við serligum tørvi. Hon greiddi mær frá‚ hvussu hon‚ eftir at hava fingið at vita hennara barn bar brek kom í fíggjarligar trupulleikar. Henni bleiv tilmælt av læknanum at verða heima hjá barninum fyrstu 2 árini. Sjálvandi gjørdi hon tað. Hon kundi tískil ikki arbeiða‚ men fekk peningaliga veiting áljóðandi 25 túsund krónur um mánaðin‚ sum er max veiting fyri mista arbeiðsinntøku. Sigast skal‚ at hon vann sær 30 túsund um mðr. áðrenn hetta hendi. 25 túsund ljóðar sum ein brúkilig upphædd‚ men av teimum skuldi stovnsgjald og frítíðarløn takast av. Tá avtornaði‚ fekk hon útgoldið 10 túsund krónur‚ sum hon skuldi brúka til bústað, mat og alt annað, sum nú einaferð krevst. Eg má siga, at hetta er rættiliga skelkandi. Eitt er at koma í so trupla støðu, og eitt annað er at koma í fíggjarligar trupulleikar. Sigast skal, at fíggjarligir trupuleikar eisini kunnu raka foreldur at børnum, ið ikki bera brek, men brádliga verða álvarsliga sjúk. Tí tá má annar teirra vera heima hjá barninum í longri tíðarskeið.
Eitt nýtt stig á vegnum, má vera, at ein kvinna ella maður, ið er heima hjá barni við sjúku ella við serligum tørvi í longuri tíðarskeið, má kunna gera tað, uttan at koma fíggjarligar trupulleikar. Veitingin, sum verður givin í dag skal eftirmetast familjurnar tørvi og ikki mótroknast í tíðarskeiðnum læknin tilmælir at foreldur eru heima. Eg vil virka fyri, at hetta verður broytt.
Sámal Hanni Lognberg
valevni til Løgtingið fyri Sambandsflokkin
RN
Back


text:
PAX - Dreygurin
Bókaklubbin
- Síður: 268
- Útgávuár: 2018
- Upprunamál: svenskt
- Innbinding: heft
- Rithøvundur: Åsa Larsson og Ingela Korsell
- Myndir: Henrik Jonsson
- Týðari: Súsanna Berg
PAX GÓÐA HJARTA
Orakkulkortini fyriboðaðu, at ein vanlukka fór at koma oman yvir ravnabrøðurnar. Nú er spádómurin um at ganga út. Sunnudagin skulu Viggo og Alvi flyta. Teir skulu úr Mariefred og frá fosturforeldrunum, Andrassi og Lailu. Iris hevur alla skyldina, heldur Viggo. Men tá ið Viggo knappliga skilur, hvar kotulykilin kann vera, verður eitt lítið ljós tendrað í myrkrinum. Kunnu brøðurnir bjarga Mariefred og verðini, áðrenn svarta heksin brýtur seg inn í tað gandaða bókasavnið og vekir dreygin?
Tíðin gongur, myrkrið kemur – fyri síðstu ferð!


text:
Kelda: hmr.fo
Sirið Stenberg vísti somuleiðis á tey átøk, sum eru gjørd fyri at fremja grøna orkuskiftið, eitt nú, at hitapumpur og elbilar nú eru frítiknir fyri meirvirðisgjald. Eisini vísti hon á uppskotið um at differentiera elprísir til hitapumpur og elbilar og at ein arbeiðsbólkur í løtuni leggur síðstu hond á frágreiðing við ætlanum fyri, hvussu orkumálini kunnu røkkast.
Eftir ráðharrafundin undirskrivaði landsstýriskvinnan vegna Føroyar eina felags fráboðan um, at Norðurlond skulu ganga á odda at gera orkuframleiðsluna alt meira grøna til tess at tálma útlátið av vakstrarhúsgassum.
Felags fráboðanin tekur støði í París-sáttmálanum frá 2015 og Heimsmálunum hjá Sameindu Tjóða fyri burðardyggari menning.
Norðurlendski ráðharrafundurin varð hildin í Lund í Svøríki í sambandi við stóru altjóða orkuvikuna í Keypmannahavn og Malmø, nú Clean Energy Ministerial 9 og Mission Innovation 3 koma saman at fremja grøna orkuskiftið. Á hesum fundum hittast orkuráðharrar frá øllum G20 londunum umframt Norðanlondum at skifta orð um framtíðar orkupolitikk á heimsstigi.


text:
…. eiga at verða takksom fyri at solidariska skipanin um gjalds skipan í sambandi við undirsjóvartunlar hevur staði sína roynd og skapt so stóran framburð. Solidariski íløguhugurin hjá tí almenna í Vágum og Klaksvík/Norðoyggjum, og nú skjótt eisini Eysturoyggin og Sandoyggin eru eitt gott dømi, og vónandi unna almennu Føroyar eisini Suðuroynni lut í hesi menning!
Ikki bert Vágarnar hava notið gott av einari solidariskari innkrevjingarskipan í sambandi við undirsjóvartunlar, men eisini Klaksvík og Norðoyggjar, og vit skulu sjálvandi unna øðrum pørtum av landinum at fáa lut í tí menning sum hevur verði í kjalarvørrinum av tunnilsgjøldunum, og taka støðu til at allar íløgur í framtíðini í sambandi við undirsjóvartunlar verða koyrdir í eitt felag, og fíggja allar slíkar tunlar í Føroyum í framtíðini. Tað er ikki meira enn rímiligt og rætt, og bert soleiðis ber til at fíggja slíkar verkætlanir í framtíðini, og bert soleiðis fæst kostnaðurin fyri ferðandi bíligari.
Eitt gott dømi er Sandoyartunlin, sum neyvan hevði sæð dagsins ljós, uttan at verkætlanin var knýtt at Eysturoyartunlinum, og neyvan verður gjørligt at gera undirsjóartunnilin til Suðuroyar uttan at tunnilin verður knýttur at øðrum undirsjóvartunlum.
Bert soleiðis menna vit Føroyar!
Lasse Klein


text:
Sunnudagin kom Christian, sum er avloysaraskipið hjá Christianni í Grótinum, á Klaksvík.
Skipið er fyrrverandi Margret, sum P/F Hvalnes hevur keypt úr Íslandi.
Skipið er bygt í 1996, er 73 metrar langt og 13 metrar breitt og lastar 2300 tons. Motorurin er ein 6700 HK. Vartsila.
Nú verður arbeitt við at gera skipið klárt, bæði mekaniskt og veiðireiðskapin. Teir vóna at sleppa á svartkjaftaveiðu í næstu viku.
Í dag var sjómanstrúboðarin umborð og heilsaði uppá nakrar av manningini, sum vóru upptiknir av at gera skipið klárt til fiskiskap.


text:
MIÐNÁMSVALIÐ 2020: OPIÐ HÚS Á GLASI17. februar 2020
Ætlar tú at byrja á miðnámi eftir summarsteðgin? Hóskvøldið 20. februar er opið hús á Glasi frá kl. 19 til 21. Her kunnu komandi næmingar og foreldur kunna seg um øll útbúgvingartilboðini á Glasi.
Lestrarvegleiðarar, lærarar og leiðsla á Glasi eru tøk at vegleiða – kaffi og okkurt gott afturvið verður at fáa.
Møguleiki verður eisini at vitja teknisku og kreativu verkstøðini á Glasi.
DAGUR: HÓSKVØLDIÐ 20. FEBRUAR
TÍÐ: KL. 19:00 TIL 21:00
STAÐ: GLASIR (byrja í Atrium)
Skrá:
19.00 Vælkomin og yvirskipað kunning
– Elsa Maria Holm Olsen og Magni á Lakjuni, útbúgvingarstjórar, um útbúgvingarnar
– Lestrarvegleiðingin kunnar um teirra leiklut, um logopedi og næmingatænastur annars
19:40 Kaffi
19.50-21.00 Næmingar og foreldur kunna seg um verkstøð og breytir
Trý kunningarumfør. Hvørt umfar tekur 20 minuttir. HØLISYVIRLIT VERÐUR TØKT TALGILT OG Á PAPPÍRI
Umfar 1: Kl. 19.50-20.10
Umfar 2: KL. 20.15-20.35
Umfar 3: KL. 20.40-21.00
Umfar 1-3: VERKSTØÐ OG BREYTIR
Til ber at velja eitt av hesum í hvørjum umfari:
– Búskaparbreyt og FHS og búskaparligar lærugreinar
– Hugbreyt og mállærugreinar
– Fyrireikingarbreyt
– Náttúrubreyt og náttúruvísindaligar lærugreinar
– FSF Úrvalstilboð
– Timburbreyt og Elbreyt
– Smiðju/maskinbreyt og Bilbreyt
– Hárbreyt, Klædnaatstøði og Tilvirkisatstøði
– Serbreyt
– Autismuflokkurin
– Miðnám fyrireiking
– International Program
Lestrarvegleiðingin verður at hitta alt kvøldið.
Vitja okkara fakhøli á 4. hædd
– Tónleikur. Høli 401-402
– Myndlist og dekoratión. Høli 403-404
– Miðlakunnleiki. Høli 405


text:
Roðin, ið er økistænastan fyri Nes-, Sjóvar- og Runavíkar kommunur, skipar fyri sera viðkomandi undirvísing fyri starvsfólkum, sum arbeiða innan eldraøkið. Avtala er gjørd við Gerd Johnsen úr Danmark, sum hevur starvast í 38 ár innan regulering og viðgerð av magatrupulleikum, her í millum obstipatión, diarré og ótilætlaðum opningi.
Gerd er sjúkrarøktarfrøðingur og hevur royndir innan heimasjúkrarøkt, á sjúkrahúsi og røktarheimi og hevur undirvíst í nógv ár innan m.a. maga- og tarmskipan. Eisini hevur hon skrivað lærubøkur, greinar og gjørt vegleiðingartilfar um m.a. hetta evnið.
Talan er um tvey skeið, ið verða hildin í samkomuhøllini á Eysturoyar Røktar- og ellisheimi; tað fyrra verður mikudagin 2. mai, kl. 10-16, og tað seinna hósdagin 3. mai.
Fyrra skeiðið vendir sær til sjúkrarøktarfrøðingar, heilsurøktarar og fysio- og ergoterapeutar. Kostnaðurin fyri hvønn luttakara er 500 kr.
Skeiðið dagin eftir vendir sær til til onnur røktarstarvsfólk og køksstarvsfólk , umframt onnur við áhuga. Kostnaðurin fyri hvønn luttakara er 350 kr.
Tilmelding fer fram hjá Beintu Dalheim, Roðin, umvegis teldupost: beintad@rodin.fo, ella á tlf. 290210.
Seinasta freist fyri tilmeldingum er mikudagin 18. apríl kl. 16.


text:
Innflutningur av vørum
16. sep 2021
Innflutningur vaksin 7% higartil í ár
Innflutningurin til og við juli er nú gjørdur upp, og innflutt varð fyri 4,9 milliardir krónur. Hetta er ein vøkstur á 7% í mun til í fjør. Um skip og flogfør ikki verða tikin við, er vøksturin næstan 10%.
Innflutningurin av vørum til byggivirksemi er minkaður, men í flestu av hinum vørubólkunum er vøkstur.
Størsti vøksturin er í bólkinum maskinur og onnur útgerð til vinnuna. Har er innflutt fyri 158 milliónir krónur meira, sum er ein vøkstur á 37%.
Tað er eisini stórur vøkstur í innflutninginum av vørum til húsarhaldsnýtslu. 10% meira er innflutt av hesum vørum.
[px-graph-1]


text:
CCF 140 A
TSB B 7
1 Sankta Jákup tekur í Várharras hond:
— við liði man hann draga —
“Lovið mær at kristna Garsialand!”
- Við æru sigla teir,
tað glymur yvir allan skógvin.
2 “Hvussu skalt tú tað kristnað fá?
tú hevur einki skip at sigla á.”
3 “Størri er nú miskunnheit tín,
tú kanst skapa skipin mín.”
4 “Tú gakk tær oman til sjóvarstrand,
har stendur ein lítil stein fyri land.”
5 Sankta Jákup tekur sær bók í hand,
so gongur hann niður til sjóvarstrand.
6 Sankta Jákup ristir kross yvir stein,
steinurin út frá landi dreiv.
7 Steinurin tók at ganga
út fyri Garsiatanga.
8 Steinurin tók at líða,
fimm hundrað mílir at skríða.
9 Inn kemur lítil smádrongur og sigur frá:
“Her kemur ein steinur, og maður situr á.”
10 Inn koma kvinnur, hava tváað seg rein:
“Her kemur ein maður, hann situr á stein.”
11 Garsia kongur tekur sær øks í hand,
so gongur hann niður til sjóvarstrand.
12 “Hoyr tú, sankta Jákup, eg tali til tín,
hvat vilt tú á landið higar til mín?”
13 “Tað vil eg á landið higar til tín,
at mín skapari er mætari enn tín.”
14 “Hvat er tín skapari mætari enn mín?
mín drekkur hvønn dag mjøð og vín.”
15 “Tað er mín skapari mætari enn tín,
mín kann venda vatn til vín.
16 Mín kann venda mold til breyð,
kann geva teimum lív, sum áður eru deyð.”
17 “Fái eg aftur sonin mín,
so skal eg trúgva á skapara tín.
18 Fái eg hann aftur við hold og hár,
sum hann fór fyri fimtan ár.
19 Fái eg hann aftur við heyk og hund,
sum hann fór fyri sjóvargrund.
20 Fái eg hann aftur við hold og hár,
sum hann hevði ikki kent sítt banasár.”
21 Sankta Jákup niður í bókina sá:
“Hann er ikki góður aftur at fá.”
22 Tá ið hann hevði staðið eina lítla stund,
tá manaði hann mann frá vítinis grund.
23 “Nú hevur tú fingið hann aftur við hold og hár,
sum hann fór fyri fimtan ár.
24 Nú hevur tú fingið hann aftur við heyk og hund,
sum hann fór fyri sjóvargrund.
25 Nú hevur tú fingið hann aftur við
hold og hár,
sum hann hevði ikki kent sítt
banasár.”
26 “Hoyr tú, sæli sonur mín,
hvat er títt í ferðum tín?”
27 “Tað er títt í øðrum heim,
eingin kennir ei annans mein.
28 Tað er tann konan, sum bømini hevur hatað,
hon kemur ikki av ormagata.
29 Tað er tann konan, sum bømini hevur myrt,
hon gongur sær altíð við eitursvørð gyrt.
30 Tað eru teir keypmenninir ríku,
teir skríða í ormalíki.
31 Tað eru teir sýslumenninir hørðu,
teir skríða í ormagørðum.
32 Og tað er fútin við sín breiða hatt,
hann situr í helviti og krevur skatt.”
33 “Nú havi eg aftur fingið sonin mín,
tí vil eg trúgva á skapara tín.”
34 Tað gjørdi sankta Jákup, meðan hann var har,
- við liði man hann draga -
hann kristnaði Garsia konung og alt, har var.
- Við æru sigla teir,
tað glymur yvir allan skógvin.
CCF 140 A
TSB B 7
Handrit: H.C. Lyngbye: Færøisker Qvæder, 1822.
Útgávur:
1. H. C. Lyngbye: Færøiske Qvæder (1822), s. 520.
2. Føroya kvæði (N. Djurhuus greiddi til útgávu 1972), Band VI, s. 113.
3. Føroya kvæði (Inngangur og úrtøk eftir Dánjal Niclasen, 2003) 30. bind, s. 17.
Heimild: Helst úr Streymoy, har uppskrivarin ferðaðist í 1817. Hans Christian Lyngbye (1782-1837), f. í Aalborg.
Jákup (dýrlingur) fer í heiðið land (cD, F, cN, cS: Kristus hevur sent hann). Hann siglir hagar á einum steini. Jákup fer til heidna kongin, sum sigur, at hann fer at trúgva upp á Kristus, um Jákup fær son hansara, sum er druknaður, aftur til lívs. Jákup lesur og syngur, til deyði, ungi maðurin rísur úr havi. Sonurin sigur frá lukkuni í himli og sigur gjølla frá revsingunum í helviti. F, N: Kongur og fólk hansara verða kristnað.
á føroyskum: CCF 140 (eisini á donskum, norskum og svenskum)


text:
Hann varð borin í heim á Eiði 28/11-1896. Seytjan ára gamal fór hann á læraraskúla í Havn, har hann tók prógv í 1917. Tvey tey fyrstu árini var hann vikarur ymsastaðni í Eysturoynni, var lærari á Skála og Selatrað 1919-21, og frá 1921, til hann doyði í 1933, var hann lærari í heimbygdini.
Her virkaði hann íðin í ungmannafelagnum, sum æt »Glottin« og í avhaldsfelagnum »Statt fast«.
Skrivaða tilfarið, sum lá eftir hann, greiddi Oddmar á Steig, lærari, til prentingar, og Føroya Lærarafelag gav tað út undir heitinum »Sáttmálin Mikli I-II«, 1966, 1969.
Úr: Árni Dahl: Bókmentasøga I-III. Fannir. 1980-83.


text:
ENDURLÝSING: FULLTRÚI TIL FÍGGJARDEILDINA28. juni 2019
135 MILLIÓNIR Í UMSETNINGI. 250 STARVSFÓLK. 1.500 NÆMINGAR OG LESANDI. 20.000 FERMETRAR. SEKS DEILDIR. YVIR 20 YMSAR ÚTBÚGVINGAR. EIN FÍGGJARFULLTRÚI. ER TAÐ TÚ?
Fíggjardeildin á Glasi søkir eftir fíggjarfulltrúa, sum hevur áhuga fyri at arbeiða við fíggjarætlanum, fíggjarstýring og rakstri. Tínar yvirskipaðu uppgávur fevna m.a. um at skipa og góðskutryggja rakstur og stýring av fíggjarætlanini og at ráðgeva leiðslu um fíggjarliga raksturin. Hetta er eitt avbjóðandi og spennadi starv við góðum møguleikum fyri fakligari og persónligari menning.
TÍNAR UPPGÁVUR FEVNA M.A. UM:
• At hava eftirlit við- og skipan av bókhaldinum og roknskaparøkinum
• At leggja fíggjarætlanir saman við fíggjarleiðaranum
• Fíggjarstýring
• Gera framrokningar av fíggjarætlanini og fylgja gongdini
• Ansa eftir, at reglur og mannagongdir verða fylgdar
• Roknskaparreglugerð
• At ráðgeva um fíggjarspurningar
• Aðrar uppgávur innan fíggjarøkið
VIT VÆNTA, AT TÚ HEVUR:
• Hægri útbúgving innan búskap og fíggjarstýring, í minsta lagi á BA-støði, HD 2. part ella líknandi
• Góðan kunnleika til búskaparskipanir
• Góðan telduførleika og royndir við forritinum Excel
• Góðan málsligan førleika
• Góð evni at samstarva, arbeiða sjálvstøðugt og tillaga teg til broytingar
UM FÍGGJARDEILDINA Á GLASI
Á fíggjardeildini á Føroya størsta útbúgvingarstovni starvast fimm fólk. Fíggjarleiðarin hevur yvirskipaðu leiðsluna av deildini, og sum fíggjarfulltrúi verður tú næstur honum og fært, saman við dugnaligum starvsfeløgum, ein týðandi leiklut í at skipa arbeiðið á fíggjardeildini og at stýra samlaðu játtanini á Glasi. Á deildini brúka vit búskaparskipan landsins (BSL) at stýra fíggjarliga rakstrinum.
LØNAR- OG SETANARTREYTIR
Starvið, sum er fulla tíð, verður sett og lønt sambært sáttmála millum Fíggjarmálaráðið og avvarandi yrkisfelag.
UPPLÝSINGAR OG UMSÓKN
Um tú ynskir fleiri upplýsingar kanst tú seta teg í samband við Janus Isfeldt á fíggjardeildini á tlf. 210330 ella við at skriva til jai@glasir.fo. Umsókn við avritum av prógvum, CV og viðkomandi skjølum skal sendast í telduposti til starv@glasir.fo og skal verða okkum í hendi í seinasta lagi sunnudagin 22. juli 2019. Umsóknin kann eisini sendast við posti til: Glasir / Postrúm 218 / Janusargøta 3 / FO-110 Tórshavn
(Starvið verður endurlýst, tí ov fáar umsóknir komu inn, tá fyrra umsóknarfreistin var úti tann 24. juni 2019.)


text:
Jacksonville
Jacksonville er amerikanskur stórbýur í landnyrðingspartinum av stakríkinum Florida.
Í sjálvum býnum (city) búgva umleið 903 túsund fólk; her er Jacksonville størsti býur í Florida. Við forstøðum og útjaðaranum av býnum (metropolitan area) búgva í Jacksonville meiri enn 1,5 milliónir fólk. Her eru Miami, Tampa/St. Petersburg (Tampa Bay Area) og Orlando størri.[1][2]
Býurin bleiv doyptur Jacksonville eftir Andrew Jackson, ið var sjeyndi forseti í USA.
Slóðir úteftir[rætta | rætta wikitekst]
- Heimasíða, coj.net
- Jacksonville, wikivoyage.org (enskt)
Keldur[rætta | rætta wikitekst]
- ↑ 1.0 1.1 2018 Population Estimates - Jacksonville city, Florida, census.gov
- ↑ Jacksonville had biggest population jump in state, news4jax.com


text:
Kroppur, kenslur og kynslív
Bókadeild Føroya Lærarafelags
- Síður: 200.0
- Útgávuár: 2016
- Upprunamál: svenskt
- Innbinding: heft við klaffum
- Rithøvundur: Nathalie Simonsson
- Myndir: Yokaj Studio
- Týðari: Anna Dalsgaard
Henda bókin er til tey ungu, sum vilja vita meira um alt, sum hevur við kroppin, kenslur og kynslív at gera. Bókin er um kroppin, útsjónd, kærleika og tað, sum kann vera pínligt at tosa um.
Bókin er ein faktabók, men eisini ein bók um tað, sum tú hevur inni við teg sjálva/n, og um hvat er rætt fyri teg.


text:
Apulia
Apulia (italskt: Puglia) er ein av teimum 20 regiónunum í Italia og liggur í landsynningspartinum av landinum. Høvuðsstaðurin í Apulia er Bari.
Landafrøði[rætta | rætta wikitekst]
Apulia hevur strond við Adriahav fyri eystan, við Jónahav í landsynningi og við Tarantoflógva fyri sunnan. Apulia hevur mark við Molise fyri norðan, Campania fyri vestan og Basilicata í útsynningi.
Regiónin er býtt upp í seks landslutir, ið aftur at uppbýttir í 258 kommunur (comuni) við Bari sum størstu kommunu við 323.370 íbúgvum. Apulia fevnir um eitt øki á 19.345 km² og hevur nærum 4 milliónir íbúgvar.
Landslutir[rætta | rætta wikitekst]
Apulia er býtt upp í seks landslutir:
Myndir[rætta | rætta wikitekst]
Hygg eisini at[rætta | rætta wikitekst]
Ávisingar úteftir[rætta | rætta wikitekst]
- Almenna Heimasíðan, regione.puglia.it
- Apulia, wikivoyage.org (á enskum)


text:
Vit hava í kvøld drigið hepnu vinnarnir. Hjartaliga til lukku og hjartans tøkk fyri tykkara stuðul.
Vinnarnir hava fingið boð umvegis teldupost.
Í kvøld tá ið eg lat aftur fyri møguleikanum at stuðla online var stuðulsupphæddin komin uppá góðar 180.000,00 kr. Av tí at fleiri hava fingið møguleikan at stuðla umvegis bankaflyting, og eisini kontantur peningur varð latin felagnum tá ið eg fekk fantastiska móttøku á sambýlinum á Heygum kenni eg ikki beint nú endaliga talið. Tit frætta seinni í vikuni ella fyrst í næstu viku tá ið endaliga talið fyriliggur.
Túsind, túsind takk fyri allan stuðul. Eg eri barasta so takksamur og glaður.


text:
Flaggdagsrenningin 2016
Flaggdagsrenningin, sum í ár er nummar 30 í røðini, er tann elsta renningin í Føroyum. Nógv er broytt síðani fyrstu kappingina, tá 39 luttakarar vóru við, og tá tað hava verið flest, runnu um 600 við. Bragdið bjóðar øllum, ungum sum eldri, at verða vælkomin við. Tíðindaskriv frá Bragdinum:
Dagarnir gerast aftur longri og ljósari og Flaggdagurin nærkast og tí eisini afturvendandi Flaggdagsrenningin, sum í ár er tann 30. í røðini. Bragdið skipar, sum vanligt fyri renningini, sum aftur í ár, byrjar og endar á Kongabrúnna. Renningin byrjar kl. 16, beint aftaná flaggdagshaldið á Vaglinum. Børn og vaksin, roynd og óroynd fara at royna seg og virkir fara at kappast. Rutan er tann sama sum í 2015, byrja á Kongabrúnni og renna so fram við Strond og nakað út um Boðanesheimið at venda. Hesin teinur skal rennast 2 ferð. Teinurin hjá vaksnum er knappar 7 km.
Flaggdagsrenning er fyri børn og vaksin, vand og óvand . Ja, øll kunnu koma við. Ella rættari: øll áttu at komið við
Minstu børnini renna frá Kongabrúnni, út til rundkoyringina við pylsuvognin og aftur á mál, uml. 500m. Størru børnini renna út til portrið í Nyhavn (Schengen) og aftur á mál, ella uml. 1000m.
Heiðursmerkir verða latin til trý tey fremstu í hvørjum bólki, hjá børnum og vaksnum. Vinnarar hjá børnum og vaksnum fáa somuleiðis ein góðan vinning, sum er eitt gávukort.
Stuttleikarenningin er vælegnað til tey, sum fegin vilja ganga og renna, uttan at kappast. Mammur, pápar, ommur, abbar, gummur, gubbar, mammu- og pápabeiggjar, bindiklubbar, ja øll vaksin sum hava hug at røra seg. Eingin tíðtaking er til hendan bólkin og tey velja sjálvi, um tey ganga/renna 3,5 ella 6,9 km. Stuttleikarennarar eru ikki við í liðkappingini.
Bólkarnir verða hesir:
- Gentur og dreingir fødd (2007 og seinni)
- Gentur og dreingir fødd (2005-2006)
- Gentur og dreingir fødd (2003-2004)
- Kvinnur og menn opin bólkur fødd (-2002)
- Kvinnur og menn veteranar (1961-1970)
- Kvinnur og menn superveteranar (-1960)
- Stuttleikarenning – vaksin, fødd (-2002)
Luttøkugjaldið er 40 kr. fyri børn og 100 kr. fyri vaksin, og skal gjaldast on-line. Leinki er her :
http://app.lap.io/event/2016-flaggdagsrenning
Tilmeldingin er opin til leygardagin 23. apríl kl. 18. Ongin tilmelding á staðnum. (Undantak er til Stuttleikarenning).
Startnummur verða útflýggjað á Flaggdegnum, frá kl. 13 – 15 í Snarskivuni.
Umframt at tað er einstaklingakapping, er Flaggdagsrenningin eisini ein kapping millum virkir, skúlar, stovnar o.t. nevnd firmakapping. Luttakarar í firmakappingini, skulu vera í føstum starvi fyri at telja við. Menn og kvinnur eru ikki á sama liði. Tað skulu vera 3-5 luttakarar á einum liði og 3 tær fremstu plaseringarnar telja við. Tað liðið sum fær fægst stig er vinnari. Í firmakappingini er eisini gott gávukort til vinnarar, sum Bowlinghøllin á Hálsi letur. Bara vaksin eru við í liðkappingini, ikki børn og Stuttleikarenning. Tað er sera umráðandi, at skriva liðnavn eins, fyri luttakarar á sama liði.


text:
"The Cod Hunters" á Listasavninum
Bókaframløga um felagsskapin millum Hetland og Føroyar.
Í fjør kom út í Hetlandi bókin “The Cod Hunters.” Rithøvundurin er føroyavinurin John Goodlad, sum hevur havt samband við Føroyar við mongum vitjanum síðani fyrst í 1970- árunum.
Ein stórur partur av bókini snýr seg um fiskiskapin hjá hetlendingum undir Føroyum, sum í stórum tali fiskaðu á okkara leiðum so tíðliga sum í 1800-talinum. Ein partur av hesi vinnu var keyp av bíligum brennivíni í Føroyum, sum var smuglað til Hetlands, har tollurin var høgur. Minni um hesa tíðina er eru gravirnar hjá hetlendskum fiskimonnum í gamla kirkjugarði í Havn.
Hetta er eisini søgan um føroyingar, sum fiskaðu við hetlendskum skipum og um skip, sum vórðu keypt úr Hetlandi til Føroya.
Í Hetlandi var tað eisini gamalt, at ein drongur varð ikki rættur maður, um hann ikki hevði roynt undir Føroyum. Ein annar partur av søguni er eisini, at Hetland í síni tíð var nógv fremri enn Føroyar á fiskivinnuøkinum. Hetta sæst greitt í frásøgnini hjá Pløyen amtmanni í 1839, sum annars enn er at fáa í bókhandlunum, bæði á føroyskum og donskum.
Hesin fiskiskapur hevur eisini havt við sær nógv samband millum føroyingar og hetlendingar, eisini á øðrum økjum sum t.d. fótbólti.
Nú kemur Goodlad til Føroya at leggja bókina fram. Hann kemur við egnum fari, bátinum Swan við manning, sum er 14 fólk. Swan er ein gamal sildabátur, sum við íblástri frá okkara Johannu og Westvard Ho er settur í upprunaligan stand, og sum verður nýtt til skúlasigling og ferðir sum hesa. Hetta ger vitjanina enn meira forkunnuga.
Framløga verður í hesum støðum:
20. aug. í Finsen í Tórshavn kl.19.30 23. aug. í Listasavninum á Sandi kl.19.30 24. aug. hjá T.F. Thomsen á Tvøroyri kl.19.30
Her fer John at greiða frá bókini og svara spurningum.
Bestimaðurin á Swan, Maggie Adamson, sum er besti fiólspælari í Hetlandi, fer at spæla hetlendsk løg, sum er gjørd í sambandi við fiskiskapin undir Føroyum. Á hesum samkomum verður møguligt at keypa signeraðu bókina.
Hetta skrivar Listasavnið á Sandi á Facebook.


text:
Bjørt Samuelsen, løgtingskvinna fyri Tjóðveldi, vil hava føroyingar at bjálva meira, men eingin samgonga hevur økt Co2 útlátið so nógv, sum júst samgongan, Bjørt Samuelsen er partur av!
Tak feskasta dømi: Arctic Voyager, ið hevur fiskað menningarkvotur fyri tríggjar ymiskar aktørar, mátti landa í trimum virkjum í farnu viku.
Øll vita, at Arctic Voyager er eitt tað mest dálkandi skipið í føroyska flotanum.
Um vit so høvdu bjálvað øll húsini í Føroyum, høvdu tey ikki dálkað eins nógv og Arctic Voyger í farnu viku.
Ímynda tær so, hvussu nógv skipið dálkar uppá eitt ár!
Hetta er veruleikin í dag. Hetta er syndarliga avleiðingin av nýggja fiskivinnupolitikkinum hjá samgonguni. Størsti taparin er ikki reiðarin.
Størsti taparin er ogn føroya fólks: umhvørvið!
Hanus Samró Fólkaflokkurin


text:
Samgongan stóð saman og atkvøddi nýskipanina ígjøgnum, men Bill Justinussen atkvøddi eisini fyri nýskipanini.
Júst nú atkvøddi samgongan lógina um umsiting av sjófeingi ígjøgnum. Fyrst varð atkvøtt um 13 broytingaruppskot úr andstøðu og samgongu. Tá varð einans tað síðsta uppskotið, sum samgongan átti, ið meiriluti var fyri.
Nýskipanin varð síðan atkvødd ígjøgnum við broytingaruppskotinum hjá samgonguni. Samgongan stóð saman, men Bill Justinussen atkvøddi eisini fyri málinum. Sostatt varð størsta málið hjá samgonguni atkvøtt ígjøgnum við 18 atkvøðum fyri og 15 ímóti.


text:
Skotar kunnu í kvøld taka eitt stórt fet móti play-off plássi í HM-undankappingini. Til tess krevst ein sigur á Tórsvølli, har Skotland eisini er stórfavorittur.
Oddsini uppá skotskan sigur liggja á umleið 1,25 hjá flestu av teimum stóru veddingarfyritøkunum, og hetta er lágt, tá hugsað verður um, at takan er um eitt útilið.
Ein javnleikur gevur peningin upp til seks ferðir, og hjá summum yvir seks ferðir, aftur, meðan tað liggur milum odds odds 13 og 18 á føroyskan sigur.
Føroyar taptu 4-0 í Skotlandi í mars, men tvær ferðir áður er tað eydnast at fáa stig móti skotum á heimavølli.
Bólkur F - støðan eftir seks umfør
1. Danmark 21 stig
2. Skotland 14 stig
3. Ísrael 10 stig
4. Eysturríki 10 stig
5. Føroyar 4 stig
6. Moldova 1 stig
Skotland er stórfavorittur á Tórsvølli
Stig til Føroyar gevur peningin meira enn fimm ferðir aftur hjá flestu veddingarfyritøkunum.
John McGinn skoraði tvær ferðir í 4-0 dystinum á Hampden Park fyrr í ár (Mynd: EPA)
Skotar kunnu í kvøld taka eitt stórt fet móti play-off plássi í HM-undankappingini. Til tess krevst ein sigur á Tórsvølli, har Skotland eisini er stórfavorittur.


text:
Hondbóltur
Hondbóltur er ein lið ítróttargrein, har hvørt liðið hevur 7 leikarar, ein málmann og 6 útileikarar. Harumframt kunnu bæði liðini hava útskiftarar, sum sita á bonkinum, meðan hini spæla. Liðini kasta ein bólt millum sín og royna hvør sær at skjóta bóltin í málið hjá mótstøðuliðinum. Tað liðið sum fær flest mál, eftir at tíðin er farin, hevur vunnið dystin. Um tað stendur á jøvnum í málum, so er tað javnleikur og ongin hevur vunnið. Vinnarin fær vanliga 2 stig, og tað liðið sum tapir fær onki stig. Um tað er javnleikur, so fáa bæði liðini 1 stig hvør. Hjá teimum vaksnu varir ein dystur í ein tíma, hvør hálvleikur varir 30 minuttir. Bæðini liðini kunnu taka time-out, meðan dysturin er í gongd, hetta verður ofta brúkt, tá tað gongur illa hjá tí eina liðinum. Hondbóltur er ein vældámd ítróttargrein í Føroyum, bæði menn og kvinnur hava tvær deildir, og børnini kappast eisini í teirra aldursbólkum. Tey vaksnu hava tvær kappingar, eina landskapping og eina steypakapping. Hesar kappingar verða ofta nevndar eftir høvuðsstuðulinum. Hondbóltsdystir verða í Føroyum og í øðrum londum leiktir í innandura ítróttarhøllum, men fyrr í tíðini, tá fáar ella ongar ítróttarhallir vóru, spældu tey hondbólt uttandura. Fyrstu ítróttarhøllirnar í Føroyum vóru bygdar í 1970-árunum. Í Føroyum byrjar kappingin um heysti í september og endar um várið í apríl.


text:
Leygardagin skal Kristina Bærendsen luttaka í íslendska Grand Prixnum. Hon skal syngja eitt lag, sum íslendsku Sveinn Rúnar Sigurðsson og Valgeir Magnússon hava gjørt.
Sangurin eitur “Ég á mig sjálf”, sum á føroyskum merkir “Eg eigi meg sjálva”. Vit kenna best Kristinu Bærendsen í country-høpi, men hesin sangurin víkir nakað frá country stílinum og er meira í stíli við popp og motown.
Nýtt videolag til sangin er júst komið út, og tú kanst síggja tað her:

Framleiðararnir hava stórar ætlanir við Kristinu Bærendsen, og tað er hetta videolagið eitt prógv um, tí tað er ikki ofta at Grand Prix luttakarar gera videoløg áðrenn sjálva kappingina.
- Sangurin er ordiliga góður, og mær dámar hann væl. Vit royna at fokusera uppá ensku útgávuna, har hann eitur “Mama Said”. Sangskrivararnir ganga høgt upp í at geva eitt gott lag út fyri at fáa allar útvarpsrásirnar at spæla tað, sigur Kristina Bærendsen.
Hon skal syngja íslendsku útgávuna av sanginum leygardagin til undankappingina í Grand Prixnum, men um hon kemur í finaluna, syngur hon ta ensku útgávuna.


text:
Landsverk metir at trygdin á vegnum ímillum Skopun og Sand er í lagi, tá ið bilførarar koyra eftir umstøðunum. Tað sigur Jørgen Niclasen, landsstýrismaður í fíggjarmálum og í samferðslumálum. Páll á Reynatúgvu, tingmaður fyri Tjóðveldi, hevur spurt hann, hvat ætlanin er at gera við vegin ímillum Skopun og Sand.
– Vegurin millum Skopun og Sand er í so vánaligum standi á summum vegateinum, at bilførarar aftrar seg við at koyra á vegnum, sigur Páll á Reynatúgvu. Hann sigur, at bilførarar hava ampa av at koyra á vegnum, og koyritrygdin er hareftir.
Hann vísir á, at , at landsstýrismaðurin hevur áður upplýst, at ein partur av vegastrekkinum skuldi asfalterast í ár, men enn er einki hent.
Jørgen Niclasen sigur, at vegurin ímillum Skopun og Sand er tvíbreytaður, og hóskar væl til ferðsluna, sum er á honum.
Eitt vegastrekkið upp á 500 metrar, treingir til at vera asfalterað og tað liggur frammaliga at gera tað, sigur landsstýrismaðurin. Hann sigur, at eftir ætlan verður eitt slitlag lagt á hetta strekkið næsta ár.
– Landsverk metir at trygdin á vegnum millum Skopun og Sand er í lagi, um bilførarar koyra eftir umstøðunum, sigur Jørgen Niclasen, men hann leggur afturat, at Landsverk fylgir gongdini.


text:
Leygardagin verður Tórshavn Marathon runnið á 13. sinni. Renningin verður skotin í gongd leygarmorgunin kl. 9.00. Umframt maraton verður sum vanligt eisini møguligt at renna ½ maraton. Sum nakað nýtt skipar Bragdið í ár fyri “gangi-½maraton”. Hetta er í samstarvi við Krabbameinsfelagið, og við at luttaka í gangi½maraton, stuðlar man samstundis Krabbameinsfelagnum. Hetta sær út til at fella í góða jørð hjá fólki, tí longu nú hava nógv fólk meldað til gangi½maraton.
Í Tórshavn Marathon verður kappast í hesum bólkum:
– Kvinnur og menn opin bólkur (f. -1996)
– Kvinnur og menn 18-39 (f.1976-1996)
– Kvinnur og menn 40-49 (f.1966-1975)
– Kvinnur og menn 50+ (f.-1965)
Í ½ maraton verður kappast í hesum bólkum:
– Kvinnur og menn opin bólkur (f. -1996)
– Kvinnur og menn 18-39 (f.1976-1996)
– Kvinnur og menn 40+ (f.-1975)
Kappast verður eisini um Føroyameistaraheitið í maratonrenning, og her eru bólkarnir øðrvísi samansettir. Bólkarnir til FM maraton eru hesir:
– Kvinnur og menn opin bólkur (f. -1996)
– Menn veteranar (f. 1960-1969)
– Kvinnur veteranar (f. -1969)
– Menn superveteranar (f.-1959)
– Kvinnur superveteranar (f.-1959)
Tórsahavn Marathon er stórt tiltak hjá Bragdinum, Bragdið hevur bás á torginum í SMS frá kl. 13 fríggjadagin. Har ber til at greiða seinastu tilmeldingarnar. Annars er enn møguligt at melda til on-line. Slóðin finst her á síðuni undir tilmeldingar.
Lesið annars nógv meira um Tórshavn Marathon á hesi slóðini:
https://app.lap.io/event/2015-torshavn-marathon-2014?lang=en/
Cecil Weihe úr Bragdinum er aftur í ár millum favorittarnar at vinna Tórshavn Marathon, sum hann longu hevur vunnið heilar seks ferðir! Her kemur hann á mál sum silvurvinnari í FM á hálva teininum fyri einum mánað síðani. Síðani tá hevur Cecil sneitt um ein hornastein, og er farin um fimti ára aldur. Men tað fer neyvan at støðga honum i royndini at vinna enn eitt FM-heiti á maratonteininum


text:
Kronobergs län
Kronobergs län er ein sýsla í Svøríki. Í vestri hevur Kronobergs län mark við Hallands län, í suðri við Blekinge län og Skåne län, i eystri við Kalmar län og i norðri við Jönköpings län. Høvuðsstaðurin er Växjö.
Kronobergs län hevur umleið 187 156 íbúgvar (2013)[1] og eina vídd við 9 385,2 km².
Kommunur[rætta | rætta wikitekst]
- Alvesta kommuna
- Lessebo kommuna
- Ljungby kommuna
- Markaryds kommuna
- Tingsryds kommuna
- Uppvidinge kommuna
- Växjö kommuna
- Älmhults kommuna
Keldur[rætta | rætta wikitekst]